Lifan-Z/Chinese-poetries-txt huggingface dataset:
倾国倾城总绝伦，红儿花下认真身。十年东北看燕赵，眼冷何曾见一人。
今时自是不谙知，前代由来岂见遗。一笑阳城人便惑，何堪教见杜红儿。
京口喧喧百万人，竞传河鼓谢星津。柰花似雪簪云髻，今日夭容是后身。
青史书时未是真，可能纤手却强秦。再三为谢齐皇后，要解连环别与人。
绣帐鸳鸯对刺纹，博山微暖麝微曛。诗成若有红儿貌，悔道当时月坠云。
薄粉轻朱取次施，大都端正亦相宜。只如花下红儿态，不籍城中半额眉。
妆成浑欲认前朝，金凤双钗逐步摇。未必慕容宫里伴，舞风歌月胜纤腰。
琥珀钗成恩正深，玉儿妖惑荡君心。莫教回首看妆面，始觉曾虚掷万金。
自有闲花一面春，脸檀眉黛一时新。殷勤为报梁家妇，休把啼妆赚后人。
轻梳小髻号慵来，巧中君心不用媒。可得红儿抛醉眼，汉皇恩泽一时回。
千里长江旦暮潮，吴都风俗尚纤腰。周郎若见红儿貌，料得无心念小乔。
月落潜奔暗解携，本心谁道独单栖。还缘交甫非良偶，不肯终身作羿妻。
汉皇曾识许飞琼，写向人间作画屏。昨日红儿花下见，大都相似更娉婷。
魏帝休夸薛夜来，雾绡云縠称身裁。红儿秀发君知否，倚槛繁花带露开。
晓月雕梁燕语频，见花难可比他人。年年媚景归何处，长作红儿面上春。
逗玉溅盆冬殿开，邀恩先赐夜明苔。红儿若是三千数，多少芳心似死灰。
画帘垂地紫金床，暗引羊车驻七香。若见红儿此中住，不劳盐筿洒宫廊。
苏小空匀一面妆，便留名字在钱塘。藏鸦门外诸年少，不识红儿未是狂。
一首长歌万恨来，惹愁漂泊水难回。崔徽有底多头面，费得微之尔许才。
昔年黄阁识奇章，爱说真珠似窈娘。若见红儿深夜态，便应休说绣衣裳。
凤折莺离恨转深，此身难负百年心。红儿若向隋朝见，破镜无因更重寻。
行绾秾云立暗轩，我来犹爱不成冤。当时若见红儿貌，未必邢相有此言。
总似红儿媚态新，莫论千度笑争春。任伊孙武心如铁，不办军前杀此人。
暖塘争赴荡舟期，行唱菱歌著艳词。为问东山谢丞相，可能诸妓胜红儿。
吴兴皇后欲辞家，泽国重台展曙华。今日红儿貌倾国，恐须真宰别开花。
陌上行人歌黍离，三千门客欲何之。若教麤及红儿貌，争取楼前斩爱姬。
休话如皋一笑时，金𩩉中臆锦离披。陋容枉把雕弓射，射尽春禽未展眉。
长恨西风送早秋，低眉深恨嫁牵牛。若同人世长相对，争作夫妻得到头。
谢娘休漫逞风姿，未必娉婷胜柳枝。闻道只因嘲落絮，何曾得似杜红儿。
总传桃叶渡江时，只为王家一首诗。今日红儿自堪赋，不须重唱旧来词。
巫山洛浦本无情，总为佳人便得名。今日雕阴有神艳，后来公子莫相轻。
几抛云髻恨金墉，泪洗花颜百战中。应有红儿些子貌，却言皇后长深宫。
倚槛还应有所思，半开东阁见娇姿。可中得似红儿貌，若遇韩朋好杀伊。
晓向妆台与画眉，镜中长欲助娇姿。若教得似红儿貌，走马章台任道迟。
练得霜华助翠钿，相期朝谒玉皇前。依稀有似红儿貌，方得吹箫引上天。
重门深掩几枝花，未胜红儿莫大夸。王相不能探物理，可能虚上短辕车。
前代休怜事可奇，后来还出有光辉。争知昼卧纱窗里，不见神人覆玉衣。
化羽尝闻赴九天，只疑尘世是虚传。自从一见红儿貌，始信人间有谪仙。
从道长陵小市东，巧将花貌占春风。红儿若是同时见，未必伊先入紫宫。
人间难免是深情，命断红儿向此生。不似前时李丞相，枉抛才力为莺莺。
凤舞香飘绣幕风，暖穿驰道百花中。还缘有似红儿貌，始道迎将入汉宫。
休道将军出世才，尽驱诸妓下歌台。都缘没个红儿貌，致使轻教后阁开。
冯媛须知住汉宫，将身只是解当熊。不闻有貌倾人国，争得今朝更似红。
能将一笑使人迷，花艳何须上大堤。疏属便同巫峡路，洛川真是武陵溪。
辞辇当时意可知，宠深还恐宠先衰。若教得似红儿貌，占却君恩自不疑。
三吴时俗重风光，未见红儿一面妆。好写妖娆与教看，便应休更话真娘。
波平楚泽浸星辰，台上君王宴早春。毕竟章华会中客，冠缨虚绝为何人。
红儿不向汉宫生，便使双成谩得名。疑是麻姑恼尘世，暂教微步下层城。
天碧轻纱只六铢，宛如含露透肌肤。便教汉曲争明媚，应没心情更弄珠。
共嗟含恨向衡阳，方寸花笺寄沈郎。不似红儿些子貌，当时争得少年狂。
浅色桃花亚短墙，不因风送也闻香。凝情尽日君知否，还似红儿淡薄妆。
火色樱桃摘得初，仙宫只有世间无。凝情尽日君知否，真似红儿口上朱。
宿雨初晴春日长，入帘花气静难忘。凝情尽日君知否，真似红儿舞袖香。
初月纤纤映碧池，池波不动独看时。凝情尽日君知否，真似红儿罢舞眉。
浓艳浓香雪压枝，袅烟和露晓风吹。红儿被掩妆成后，含笑无人独立时。
楼上娇歌袅夜霜，近来休数踏歌娘。红儿谩唱伊州遍，认取轻敲玉韵长。
金粟妆成扼臂环，舞腰轻薄瑞云间。红儿生在开元末，羞杀新丰谢阿蛮。
君看红儿学醉妆，夸裁宫襭砑裙长。谁能更把闲心力，比并当时武媚娘。
栀子同心裛露垂，折来深恐没人知。花前醉客频相问，不赠红儿赠阿谁。
云间翡翠一双飞，水上鸳鸯不暂离。写向人间百般态，与君题作比红诗。
旧恨长怀不语中，几回偷泣向春风。还缘不及红儿貌，却得生教入楚宫。
一舸春深指鄂君，好风从度水成纹。越人若见红儿貌，绣被应羞彻夜薰。
花落尘中玉堕泥，香魂应上窈娘堤。欲知此恨无穷处，长倩城乌夜夜啼。
东望青天周与秦，杏花榆叶故园春。野寺一倾寒食酒，晚来风景重愁人。
驻旌元师遗风在，击缶高人逸兴酣。水转巴文清溜急，山连蒙岫翠光涵。
晓啼珠露浑无力，绣簇罗襦不着行。若缀寿阳公主额，六宫争肯学梅妆。
吴王宫里色偏深，一簇纤条万缕金。不愤钱塘苏小小，引郎松下结同心。
狂雪随风扑马飞，惹烟无力被春欺。莫交移入灵和殿，宫女三千又妒伊。
袅翠笼烟拂暖波，舞裙新染曲尘罗。章华台畔隋堤上，傍得春风尔许多。
春来无处不闲行，楚润相看别有情。好是五更残酒醒，时时闻唤状头声。
曾随风水化凡鳞，安上门前一字新。闻道蜀江风景好，不知何似杏园春。
曾游方外见麻姑，说道君山此本无。云是昆仑山顶石，海风吹落洞庭湖。
短行轴了付三铨，休把新衔恼必先。今日便称前进士，好留春色与明年。
十口沟隍待一身，半年千里绝音尘。鬓毛如雪心如死，犹作长安下第人。
何事金舆不再游，翠鬟丹脸岂胜愁。重门深锁禁钟后，月满骊山宫树秋。
风含远思翛翛晚，日照高情的的秋。何事满江惆怅水，年年无语向东流。
泽国路岐当面苦，江城砧杵入心寒。不知白发谁医得，为问无情岁月看。
因将岁月离三岛，闲贮风烟在一壶。为问金乌头白后，人间流水却回无。
吴甸落花春漫漫，吴宫芳树晚沈沈。王孙不耐如丝雨，罥断春风一寸心。
风散古陂惊宿雁，月临荒戍起啼鸦。不堪吟断无人见，时复寒灯落一花。
偶为芳草无情客，况是青山有事身。一夕瓜洲渡头宿，天风吹尽广陵尘。
曾伴浮云归晚翠，犹陪落日泛秋声。世间无限丹青手，一片伤心画不成。
虞泉冬恨由来短，杨叶春期分外长。惆怅浮生不知处，明朝依旧出沧浪。
天上梦魂何杳杳，日宫消息太沈沈。君恩不似黄金井，一处团圆万丈深。
马嘶九陌年年苦，人语千门日日新。唯有终南寂无事，寒光不入帝乡尘。
天柱几条搘白日，天门几扇锁明时。阳春发处无根蒂，凭仗东风分外吹。
明月断魂清霭霭，平芜归思绿迢迢。人生莫遣头如雪，纵得春风亦不消。
阳羡溪声冷骇人，洞庭山翠晚凝神。天将金玉为风露，曾为高秋几度贫。
一条归梦朱弦直，一片离心白羽轻。明日灞陵新霁后，马头烟树绿相迎。
丁当玉佩三更雨，平帖金闺一觉云。明日薄情何处去，风流春水不知君。
霞衣重叠红蝉暖，云髻葱笼紫凤寒。天上少年分散后，一条烟水若为看。
云鸿宿处江村冷，独狖啼时海国阴。不会残灯无一事，觉来犹有向隅心。
一叶落时空下泪，三春归尽复何情。无人共得东风语，半日尊前计不成。
天上碧桃和露种，日边红杏倚云栽。芙蓉生在秋江上，不向东风怨未开。
竹帛烟消帝业虚，关河空锁祖龙居。坑灰未冷山东乱，刘项元来不读书。
懒修珠翠上高台，眉月连娟恨不开。纵使东巡也无益，君王自领美人来。
不知大厦许栖无，频已衔泥到座隅。曾与佳人并头语，几回抛却绣工夫。
北阙同云掩晓霞，东风春雪满山家。琼章定少千人和，银树先开六出花。
客愁不尽本如水，草色含情更无已。又觉春愁似草生，何人种在情田里。
月瓣团栾翦赭罗，长条排蘂缀鸣珂。倾阳一点丹心在，承得中天雨露多。
天北天南绕路边，托根无处不延绵。萋萋总是无情物，吹绿东风又一年。
𥱧筝箫管和琵琶，兴满金尊酒量赊。歌舞留春春似海，美人颜色正如花。
溪上芙蓉映醉颜，悲秋宋玉鬓毛斑。无情最恨东流水，暗逐芳年去不还。
会合无由叹久违，一年一度是缘非。而予愿乞天孙巧，五色纫针补衮衣。
金井凉生梧叶秋，闲看新月上帘钩。冰壶总忆人如玉，目断重云十二楼。
莎草江汀漫晚潮，翠华香扑水光遥。玉楼春暖笙歌夜，妆点花钿上舞翘。
紫云团影电飞瞳，骏骨龙媒自不同。骑过玉楼金辔响，一声嘶断落花风。
崚嶒高耸骨如山，远放春郊苜蓿间。百战沙场汗流血，梦魂犹在玉门关。
丹湖湖上送行舟，白雁啼残芦叶秋。采石江头旧时路，题诗还忆水边楼。
醉卧凉阴沁骨清，石床冰簟梦难成。月明午夜生虚籁，悮听风声是雨声。
郊外凌兢西复东，雪晴驴背兴无穷。句搜明月梨花内，趣入春风柳絮中。
新酒秦淮缩项鳊，凌霄花下共流连。别来客邸空翘首，细雨春风忆往年。
寒灯孤对拥青毡，牢落何如似客边。却忆花前酣后饮，醉呼明月上遥天。
客里逢春一惘然，梅花落尽柳如烟。无情最恨东来雁，底事音书不肯传。
细草铺茵绿满堤，燕飞晴日正迟迟。寻芳陌上花如锦，折得东风第一枝。
锦筝银甲响鹍弦，勾引春声上绮筵。醉倚阑干花下月，犀梳斜亸鬓云边。
楚云湘雨会阳台，锦帐芙蓉向夜开。吹罢玉箫春似海，一双彩凤忽飞来。
春江新水促归航，惜别花前酒漫觞。倒尽银瓶浑不醉，却怜和泪入愁肠。
谁知别易会应难，目断青鸾信渺漫。情似蓝桥桥下水，年来流恨几时干。
漏滴铜龙夜已深，柳梢斜月弄疏阴。满园芳草年年恨，剔尽灯花夜夜心。
夜合庭前花正开，轻罗小扇为谁裁。多情惊起双蝴蝶，飞入巫山梦里来。
忆别悠悠岁月长，酒兵无计敌愁肠。柔丝漫折长亭柳，绾得同心欲寄将。
杨柳青青映画楼，翠眉终日锁离愁。杜鹃啼落枝头月，多为伤春恨不休。
云色鲛绡拭泪颜，一帘春雨杏花寒。几时重会鸳鸯侣，月下吹笙和彩鸾。
王母清歌玉琯悲，瑶台应有再来期。穆王不得重相见，恐为无端哭盛姬。
楚天遥望每长嚬，宋玉襄王尽作尘。不会瑶姬朝与暮，更为云雨待何人。
一室清羸鹤体孤，气和神莹爽冰壶。吴中高士虽求死，不那稽山有谢敷。
所忠无处访相如，风笈尘编迹尚余。惟有孝标情最厚，一编遗在茂陵书。
绊惹春风别有情，世间谁敢鬬轻盈。楚王江畔无端种，饿损纤腰学不成。
汉川城上角三呼，扈跸防边列万夫。褒姒冢前烽火起，不知泉下破颜无。
昭烈遗黎死尚羞，挥刀斫石恨谯周。如何千载留遗庙，血食巴山伴武侯。
杏艳桃光夺晚霞，乐游无庙有年华。汉朝冠盖皆陵墓，十里宜春汉苑花。
鸟去云飞意不通，夜坛斜月转松风。君主寂虑无消息，却就闲人觅巨公。
振鹭翔鸾集禁闱，玉堂珠树莹风仪。不知新到灵和殿，张绪何如柳一枝。
颜色无因饶锦绣，馨香惟解掩兰荪。那堪更被烟蒙蔽，南国西施泣断魂。
数枝高柳带鸣鸦，一树山榴自落花。已是向来多泪眼，短亭回首在天涯。
野客乘轺非所宜，况将儒懦报戎机。锦江不识临邛酒，且免相如渴病归。
纷纷从此见花残，转觉长绳系日难。楼上有愁春不浅，小桃风雪凭阑干。
千载遗踪寄薜萝，沛中乡里旧山河。长陵亦是闲丘陇，异日谁知与仲多。
汉嗣安危系数君，高皇决意势难分。张良口辨周昌吃，同建储宫第一勋。
四汉储宫定不倾，可能园绮胜良平。举朝公将无全策，借请闲人羽翼成。
数载从军似武夫，今随戎捷气偏粗。汉皇若问何为者，免道高阳旧酒徒。
人世仙家本自殊，何须相见向中途。惊鸿瞥过游龙去，漫恼陈王一事无。
秋杪方攀玉树枝，隔年无计待春晖。自嫌暂作仙城守，不逐莺来共燕飞。
冯家旧宅闭柴关，修竹犹存潏水湾。应系星辰天上去，不留英骨葬人间。
千门万户鞠蒿藜，断烬遗垣一望迷。惆怅建章鸳瓦尽，夜来空见玉绳低。
何缘春恨贮离忧，欲入空门万事休。水月定中何所谓，也嚬眉黛托腮愁。
汉文穷相作前王，悭惜明珠不斗量。翡翠鲛鮹何所直，千裨万接上书囊。
尘土无因狎隐沦，青山一望每伤神。可能前岭空乔木，应有怀才抱器人。
朱雀街东半夜惊，楚魂湘梦两徒清。五更撩乱趋朝火，满口尘埃亦数声。
异乡丹旐已飘扬，一顾深知实未亡。任被褚裒泉下笑，重将北面哭真长。
麻衣穿穴两京尘，十见东堂绿桂春。今日竞飞杨叶箭，魏舒休作画筹人。
竹映风窗数阵斜，旅人愁坐思无涯。夜来留得江湖梦，全为干声似荻花。
柳短莎长溪水流，雨微烟暝立溪头。寒鸦闪闪前山去，杜曲黄昏独自愁。
严陵情性是真狂，抵触三公傲帝王。不怕旧交嗔僭越，唤他侯霸作君房。
草草招提强据鞍，周师乘胜莫回看。背城肯战知虚实，争奈人前忍笑难。
偏信由来惑是非，一言邪佞脱危机。张仪重入怀王手，驷马安车却放归。
月殿真妃下彩烟，渔阳追虏及汤泉。君王指点新丰树，几不亲留七宝鞭。
欲写愁肠愧不才，多情练漉已低摧。穷郊二月初离别，独傍寒村嗅野梅。
十顷狂风撼曲尘，缘堤照水露红新。世间花气皆愁绝，恰是莲香更恼人。
蝶恋晚花终不去，鸥逢春水固难飞。野人心地都无著，伴蝶随鸥亦不归。
才子南游多远情，闲舟荡漾任春行。新安江上长如此，何似新安太守清。
青帝于君事分偏，秾堆浮艳倚朱门。虽然占得笙歌地，将甚酬他雨露恩。
一阵风来一阵砂，有人行处没人家。黄河九曲冰先合，紫塞三春不见花。
石国胡儿向碛东，爱吹横笛引秋风。夜来云雨皆飞尽，月照平沙万里空。
生在巫山更向西，不知何事到巴溪。中宵为忆秋云伴，遥隔朱门向月啼。
桃花春色暖先开，明媚谁人不看来。可惜狂风吹落后，殷红片片点莓苔。
薛老峰头三个字，须知此与石齐生。直叫截断苍苔色，浮世人侪眼始明。
群玉诗名冠李唐，投诗换得校书郎。吟魂醉魄知何处，空有幽兰隔岸香。
建造上方藤影里，高僧往往似天台。不知名树檐前长，曾问道人岩下来。
尘压鸳鸯废锦机，满头空插丽春枝。东邻舞妓多金翠，笑翦灯花学画眉。
花月楼台近九衢，清歌一曲倒金壶。座中亦有江南客，莫向春风唱鹧鸪。
王孙莫把比荆蒿，九日枝枝近鬓毛。露湿秋香满池岸，由来不羡瓦松高。
忆子啼猿绕树哀，雨随孤櫂过阳台。波头未白人头白，瞥见春风滟滪堆。
何逊空堦夜雨平，朝来交直雨新晴。落花乱上花塼上，不忍和苔蹋紫英。
御沟春水绕闲坊，信马归来傍短墙。幽榭名园临紫陌，晚风时带牡丹香。
节去蜂愁蝶不知，晓庭还绕折残枝。自缘今日人心别，未必秋香一夜衰。
闲立春塘烟澹澹，静眠寒苇雨飕飕。渔翁归后汀沙晚，飞下滩头更自由。
半烟半雨江桥畔，暎杏映桃山路中。会得离人无限意，千丝万絮惹春风。
年来还未上丹梯，且著渔蓑谢故溪。落尽梨花春又了，破篱残雨晚莺啼。
未尝青杏出长安，豪士应疑怕牡丹。秪有退耕耕不得，茫然村落水吹残。
塞曲凄清楚水滨，声声吹出落梅春。须知风月千樯下，亦有葫芦河畔人。
举世何人肯自知，须逢精鉴定妍媸。若教嫫母临明镜，也道不劳红粉施。
花落江堤蔟暖烟，雨余草色远相连。香轮莫辗青青破，留与愁人一醉眠。
乱飘僧舍茶烟湿，密洒歌楼酒力微。江上晚来堪画处，渔人披得一蓑归。
虽近曲江居古寺，旧山终忆九华峰。春来老病厌迎送，翦却牡丹栽野松。
水天春暗暮寒浓，船闭篷窗细雨中。闲道渔家酒初熟，夜来翻喜打头风。
扬子江头杨柳春，杨花愁杀渡江人。数声风笛离亭晚，君向潇湘我向秦。
松溪水色绿于松，每到松溪到暮钟。闲得心源秪如此，问禅何必向双峰。
旧游前事半埃尘，多向林中结净因。一念一炉香火里，后身唯愿似师身。
白头波上白头翁，家逐船移浦浦风。一尺鲈鱼新钓得，儿孙吹火荻花中。
向蜀还秦计未成，寒蛩一夜绕床鸣。愁眠不稳孤灯尽，坐听嘉陵江水声。
寒寺唯应我访师，人稀境静雪销迟。竹西落照侵窗好，堪惜归时落照时。
小巧功成雨藓斑，轩车日日扣松关。峨嵋咫尺无人去，却向僧窗看假山。
听经看画绕虚廊，风拂金𬬻待赐香。丞相未来春雪密，暂偷闲卧老僧床。
湛湛清江叠叠山，白云白鸟在其间。渔翁醉睡又醒睡，谁道皇天最惜闲。
莫厌九衢尘土间，秋晴满眼是南山。僧家未必全无事，道著访僧心且闲。
初尘芸阁辞禅阁，却访支郎是老郎。我趣转卑师趣静，数峰秋雪一𬬻香。
松上闲云石上苔，自嫌归去夕阳催。山门握手无他语，秪约今冬看雪来。
故国无心渡海潮，老禅方丈倚中条。夜深雨绝松堂静，一点山萤照寂寥。
危根瘦尽耸孤峰，珍重江僧好笔踪。得向游人多处画，却胜涧底作真松。
张生故国三千里，知者唯应杜紫微。君有君恩秋后叶，可能更羡谢玄晖。
泪湿孤鸾晓镜昏，近来方解惜青春。杏花杨柳年年好，不忍回看旧写真。
背霜南雁不到处，倚櫂北人初听时。梅雨满江春草歇，一声声在荔枝枝。
春云薄薄日辉辉，宫树烟深隔水飞。应为能歌系仙籍，麻姑乞与女真衣。
野格由来倦小池，惊飞却下碧江涯。月昏风急何处宿，秋岸萧萧黄苇枝。
春红秋紫绕池台，个个圆如济世财。雨后无端满穷巷，买花不得买愁来。
移舟水溅差差绿，倚槛风摇柄柄香。多谢浣溪人不折，雨中留得盖鸳鸯。
浓澹芳春满蜀乡，半随风雨断莺肠。浣花溪上堪惆怅，子美无心为发扬。
砌下芝兰新满径，门前桃李旧垂阴。却应回念江边草，放出春烟一寸心。
玉阶春冷未催班，暂拂尘衣就笏眠。孤立小心还自笑，梦魂潜绕御𬬻烟。
紫云重叠抱春城，廊下人稀唱漏声。偷得微吟斜倚柱，满衣花露听宫莺。
吾君英睿相君贤，其那寰区未晏然。明日翠华春殿下，不知何语可闻天。
平芜漠漠失楼台，昔日游人乱后来。寥落墙匡春欲暮，烧残宫树有花开。
见君失意我惆怅，记得当年落第情。出去无憀归又闷，花南慢打讲钟声。
推琴当酒度春阴，不解谋生秪解吟。舞蝶歌莺莫相试，老郎心是老僧心。
人间疏散更无人，浪兀孤舟酒兀身。芦笋鲈鱼抛不得，五陵珍重五湖春。
秋光不见旧亭台，四顾荒凉瓦砾堆。火力不能销地力，乱前黄菊眼前开。
何事文星与酒星，一时钟在李先生。高吟大醉三千首，留着人间伴月明。
一卷疏芜一百篇，名成未敢暂忘筌。何如海日生残夜，一句能令万古传。
七岁侍行湖外去，岳阳楼上敢题诗。如今寒晚无功业，何以胜任国士知。
一第由来是出身，垂名俱为国风陈。此生若不知骚雅，孤宦如何作近臣。
殷璠裁鉴英灵集，颇觉同才得旨深。何事后来高仲武，品题间气未公心。
风骚如线不胜悲，国步多艰即此时。爱日满堦看古集，秪应陶集是吾师。
攲枕高眠日午春，酒酣睡足最闲身。明朝会得穷通理，未必输他马上人。
翠岚迎步兴何长，笑领渔翁入醉乡。日暮渚田微雨后，鹭鹚闲暇稻花香。
承时偷喜负明神，务实那能得庇身。不会苍苍主何事，忍饥多是力耕人。
骚雅荒凉我未安，月和余雪夜吟寒。相门相客应相笑，得句胜于得好官。
流水歌声共不回，去年天气旧亭台。梁尘寂寞燕归去，黄蜀葵花一朵开。
如此浮生更别离，可堪长恸送春归。潼江水上杨花雪，刚逐孤舟缭绕飞。
能消永日是摴蒱，坑堑由来似宦途。两掷未终楗橛内，座中何惜为呼卢。
毵毵金蕊扑晴空，举子魂惊落照中。今日老郎犹有恨，昔年相虐十秋风。
和烟和雨遮敷水，映竹映村连灞桥。撩乱春风耐寒令，到头赢得杏花娇。
水绕荒坟县路斜，耕人讶我久咨嗟。重来兼恐无寻处，落日风吹鼓子花。
强插黄花三两枝，还图一醉浸愁眉。半床斜月醉醒后，惆怅多于未醉时。
武德门前颢气新，雪融鸳瓦土膏春。夜来梦到宣麻处，草没龙墀不见人。
多虞难住人稀处，近耗浑无战罢碁。向阙归山俱未得，且沽春酒且吟诗。
闲披短褐杖山藤，头不是僧心是僧。坐睡觉来清夜半，芭蕉影动道场灯。
遮莫江头柳色遮，日浓莺睡一枝斜。女郎折得殷勤看，道是春风及第花。
寒步江村折得梅，孤香不肯待春催。满枝尽是愁人泪，莫𣨼朝来露湿来。
画堂帘卷张清宴，含香带雾情无限。春风爱惜未放开，柘枝鼓振红英绽。
江郡人稀便是村，踏青天气欲黄昏。春愁不破还成醉，衣上泪痕和酒痕。
柳丝牵水杏房红，烟岸人稀草色中。日暮一行高鸟处，依稀合是望春宫。
流水君恩共不回，杏花争忍扫成堆。残春未必多烟雨，泪滴闲堦长绿苔。
竹巷溪桥天气凉，荷开稻熟村酒香。唯忧野叟相回避，莫道侬家是汉郎。
宗人忽惠西山药，四味清新香助茶。爽得心神便骑鹤，何须烧得白朱砂。
远俗只凭淫祀切，多年平子固悠悠。江烟日午无箫鼓，直到如今咏四愁。
惊飞失势粉墙高，好个声音好羽毛。小婢不须催柘弹，且从枝上吃樱桃。
搢绅奔避复沦亡，消息春来到水乡。屈指故人能几许，月明花好更悲凉。
江天冬暖似花时，上国音尘杳未知。正被虫声喧老耳，今君又借薛能诗。
冷曹孤宦本相宜，山在墙南落照时。洗竹浇莎足公事，一来赢写一联诗。
日日池边载酒行，黄昏犹自绕黄英。重阳过后频来此，甚觉多情胜薄情。
散赋冗书高且奇，百篇仍有百篇诗。江湖休洒春风泪，十轴香于一桂枝。
时无韩柳道难穷，也觉天公不至公。看取年年金榜上，几人才气似扬雄。
绣轭香鞯夜不归，少年争惜最红枝。东风一阵黄昏雨，又到繁华梦觉时。
五陵豪侠笑为儒，将为儒生只读书。看取不成投笔后，谢安功业复何如。
秦国金陵王气全，一龙正道始东迁。兴亡竟不关人事，虚倚长淮五百年。
寸寸凌霜长劲条，路人犹笑未干霄。南园桃李虽堪羡，争奈春残又寂寥。
苍山遥遥江潾潾，路傍老尽没闲人。王孙不见草空绿，惆怅渡头春复春。
烟愁雨细云冥冥，杜兰香老三湘清。故山望断不知处，𫛸鴂隔花时一声。
分明三鸟下储胥，一觉钧天梦不如。争那白头方士到，茂陵红叶已萧疏。
三声戍角边城暮，万里乡心塞草春。莫学少年轻远别，陇关西少向东人。
家依楚塞穷秋别，身逐孤舟万里行。一曲巴歌半江月，便应消得二毛生。
海棠花底三年客，不见海棠花盛开。却向江南看图画，始惭虚到蜀城来。
得路直为霖济物，不然闲共鹤忘机。无端却向阳台畔，长送襄王暮雨归。
欢戚犹来恨不平，此中高下本无情。韩娥绝唱唐衢哭，尽是人间第一声。
秋入池塘风露微，晓开笼槛看初飞。满身金翠画不得，无限烟波何处归。
远辞岩窦泻潺潺，静拂云根别故山。可惜寒声留不得，旋添波浪向人间。
五千里外三年客，十二峰前一望秋。无限别魂招不得，夕阳西下水东流。
四朝十帝尽风流，建业长安两醉游。唯有一篇杨柳曲，江南江北为君愁。
朝朝车马如蓬转，处处江山待客归。若使人间少离别，杨花应合过春飞。
年年七夕渡瑶轩，谁道秋期有泪痕。自是人间一周岁，何妨天上只黄昏。
九重城外家书远，百里洲前客棹还。金印碧幢如见问，一生安稳是长闲。
襄阳好向岘亭看，人物萧条值岁阑。为报习家多置酒，夜来风雪过江寒。
越鸟巢边溪路断，秦人耕处洞门开。小桃花发春风起，千里江山一梦回。
江北不如南地暖，江南好断北人肠。燕脂桃颊棃花粉，共作寒梅一面妆。
细雨满江春水涨，好风留客野梅香。避秦不是无归意，一度逢花一断肠。
正怜香雪披千片，忽讶残霞覆一丛。还似妖姬长年后，酒酣双脸却微红。
蜂黄蝶粉两依依，狎宴临春日正迟。密旨不教江令醉，丽华微笑认皇慈。
垂老何时见弟兄，背灯愁泣到天明。不知短发能多少，一滴秋霖白一茎。
古木侵天日已沈，露华凉冷润衣襟。江城曛黑人行绝，唯有啼鸟伴夜砧。
天际霞光入水中，水中天际一时红。直须日观三更后，首送金乌上碧空。
万里清江万里天，一村桑柘一村烟。渔翁醉著无人唤，过午醒来雪满船。
一笼金线拂弯桥，几被儿童损细腰。无奈灵和标格在，春来依旧袅长条。
四序风光总是愁，鬓毛衰飒涕横流。此书未到心先到，想在孤城海岸头。
一园红艳醉坡陀，自地连梢簇蒨罗。蜀魄未归长滴血，秪应偏滴此丛多。
天长水远网罗稀，保得重重翠碧衣。挟弹小儿多害物，劝君莫近市朝飞。
齿如冰雪发如黳，几百年来醉似泥。不共世人争得失，卧床前有上天梯。
遐方不许贡珍奇，密诏唯教进荔枝。汉武碧桃争比得，枉令方朔号偷儿。
封开玉笼鸡冠湿，叶衬金盘鹤顶鲜。想得佳人微启齿，翠钗先取一双悬。
巧裁霞片裹神浆，崖蜜天然有异香。应是仙人金掌露，结成冰入蒨罗囊。
两地支离路八千，襟怀凄怆鬓苍然。乱来未必长团会，其奈而今更长年。
困极还应有甚通，难将粪壤掩神踪。斗间紫气分明后，擘地成川看化龙。
困极还应有日通，难将粪土掩神踪。但教出得丰城后，不是延津亦化龙。
卖卜严将卖饼孙，两贤高趣恐难伦。而今若有逃名者，应被品流呼差人。
鬓惹新霜耳旧聋，眼昏腰曲四肢风。交亲若要知形候，岚嶂烟中折臂翁。
长贪山水羡渔樵，自笑扬鞭趁早朝。今日建谿惊恐后，李将军画也须烧。
水自潺湲日自斜，尽无鸡犬有鸣鸦。千村万落如寒食，不见人烟空见花。
八年流落醉腾腾，点检行藏喜不胜。乌帽素餐兼施药，前生多恐是医僧。
山色依然僧已亡，竹间疏磬隔残阳。智灯已灭余空烬，犹自光明照十方。
鳞差甲子渐衰迟，依旧年年困乱离。八月夜长乡思切，鬓边添得几茎丝。
阴沈天气连翩醉，摘索花枝料峭寒。拥鼻绕廊吟看雨，不知遗却竹皮冠。
鹅儿唼喋栀黄觜，凤子轻盈腻粉腰。深院下帘人昼寝，红蔷薇架碧芭蕉。
闲人倚柱笑雷公，又向深山霹怪松。必若有苏天下意，何如惊起武侯龙。
两岸绿芜齐似翦，掩映云山相向晚。船头独立望长空，日艳波光逼人眼。
侵晓乘凉偶独来，不因鱼跃见萍开。卷荷忽被微风触，泻下清香露一杯。
晓入江村觅钓翁，钓翁沈醉酒缸空。夜来风起闲花落，狼藉柴门鸟径中。
疾愈身轻觉数通，山无岚瘴海无风。阳精欲出阴精落，天地包含紫气中。
何曾解报稻粱恩，金距花冠气遏云。白日枭鸣无意问，唯将芥羽害同群。
碧玉眼睛云母翅，轻于粉蝶瘦于蜂。坐来迎拂波光久，岂是殷勤为蓼丛。
书墙暗记移花日，洗瓮先知酝酒期。须信闲人有忙事，早来冲雨觅渔师。
闻说经旬不启关，药窗谁伴醉开颜。夜来雪压村前竹，賸见溪南几尺山。
轻寒著背雨凄凄，九陌无尘未有泥。还是平时旧滋味，慢垂鞭袖过街西。
俟时轻进固相妨，实行丹心仗彼苍。萧艾转肥兰蕙瘦，可能天亦妒馨香。
一带清风入画堂，撼真珠箔碎玎珰。更看槛外霏霏雨，似劝须教醉玉觞。
揭起青𦪪上岸头，野花和雨冷修修。春江一夜无波浪，校得行人分外愁。
一炷心香洞府开，偃松皱涩半莓苔。水清无底山如削，始有仙人骑鹤来。
不悲霜露但伤春，孝理何因感兆民。景帝龙髯消息断，异香空见李夫人。
斜烟缕缕鹭鸶栖，藕叶枯香折野泥。有个高僧入图画，把经吟立水塘西。
三月伤心仍晦日，一春多病更阴天。雄豪亦有流年恨，况是离魂易黯然。
云横峭壁水平铺，渡口人家日欲晡。却忆往年看粉本，始知名画有工夫。
立意忘机机已生，可能朝市污高情。时人未会严陵志，不钓鲈鱼只钓名。
雁行斜拂雨村楼，帘下三重幕一钩。倚柱不知身半湿，黄昏独自未回头。
茶烟睡觉心无事，一卷黄庭在手中。敧枕卷帘江万里，舟人不语满帆风。
平生情趣羡渔师，此日烟江惬所思。肥鳜香秔小艛艓，断肠滋味阻风时。
戍旗青草接榆关，雨里幷州四月寒。谁会凭阑潜忍泪，不胜天际似江干。
猛风飘电黑云生，霎霎高林簇雨声。夜久雨休风又定，断云流月却斜明。
埽花虽恨夜来雨，把酒却怜晴后寒。吴质谩言愁得病，当时犹不凭阑干。
二月春风澹荡时，旅人虚对海棠棃。不如寄与星郎去，想得朝回正画眉。
流云溶溶水悠悠，故乡千里空回头。三更犹凭阑干月，泪满关山孤驿楼。
药诀棋经思致论，柳腰莲脸本忘情。频频强入风流坐，酒肆应疑阮步兵。
莫嫌谈笑与经过，却恐闲多病亦多。若遣心中无一事，不知争奈日长何。
眉山暗澹向残灯，一半云鬟坠枕棱。四体着人娇欲泣，自家揉损砑缭绫。
愁多却讶天凉早，思倦翻嫌夜漏迟。何处山川孤馆里，向灯弯尽一双眉。
从无入有云峰聚，已有还无电火销。销聚本来皆是幻，世间闲口漫嚣嚣。
梦啼呜咽觉无语，杳杳微微望烟浦。楼空客散燕交飞，江静帆飞日亭午。
鳀鱼苦笋香味新，杨柳酒旗三月春。风光百计牵人老，争奈多情是病身。
高在酒楼明锦幕，远随渔艇泊烟江。古来幽怨皆销骨，休向长门背雨窗。
浓烟隔帘香漏泄，斜灯映竹光参差。绕廊倚柱堪惆怅，细雨轻寒花落时。
方寸肤圆光致致，白罗绣屧红托里。南朝天子欠风流，却重金莲轻绿齿。
香侵蔽膝夜寒轻，闻雨伤春梦不成。罗帐四垂红烛背，玉钗敲著枕函声。
碧阑干外绣帘垂，猩血屏风画折枝。八尺龙须方锦褥，已凉天气未寒时。
院宇秋明日日长，社前一雁到辽阳。陇头针线年年事，不喜寒砧捣断肠。
清江碧草两悠悠，各自风流一种愁。正是落花寒食夜，夜深无伴倚南楼。
曾愁香结破颜迟，今见妖红委地时。若是有情争不哭，夜来风雨葬西施。
鞭梢乱拂暗伤情，踪迹难寻露草青。犹是玉轮曾辗处，一泓秋水涨浮萍。
悲歌泪湿澹胭脂，闲立风吹金缕衣。白玉堂东遥见后，令人斗薄画杨妃。
一夜清风动扇愁，背时容色入新秋。桃花脸里汪汪泪，忍到更深枕上流。
绣裙斜立正销魂，侍女移灯掩殿门。燕子不来花著雨，春风应自怨黄昏。
蹋青会散欲归时，金车久立频催上。收裙整髻故迟迟，两点深心各惆怅。
恻恻轻寒翦翦风，小梅飘雪杏花红。夜深斜搭秋千索，楼阁朦胧烟雨中。
庭树新阴叶未成，玉阶人静一蝉声。相风不动乌龙睡，时有娇莺自唤名。
学梳松鬓试新裙，消息佳期在此春。为要好多心转惑，遍将宜称问傍人。
夜短睡迟慵早起，日高方始出纱窗。中庭自摘青梅子，先向钗头戴一双。
髻根松慢玉钗垂，指点花枝又过时。坐久暗生惆怅事，背人匀却泪胭脂。
东乌西兔似车轮，劫火桑田不复论。唯有风光与踪迹，思量长是暗销魂。
信知尤物必牵情，一顾难酬觉命轻。曾把禅机销此病，破除才尽又重生。
动静防闲又怕疑，佯佯脉脉是深机。此身愿作君家燕，秋社归时也不归。
宫样衣裳浅画眉，晚来梳洗更相宜。水精鹦鹉钗头颤，举袂佯羞忍笑时。
袅雨拖风不自持，全身无力向人垂。玉纤折得遥相赠，便似观音手里时。
呵花贴鬓黏寒发，凝酥光透猩猩血。经过洛水几多人，唯有陈王见罗袜。
秋千打困解罗裙，指点醍醐索一尊。见客入来和笑走，手搓梅子映中门。
风流大抵是伥伥，此际相思必断肠。云薄月昏寒食夜，隔帘微雨杏花香。
风流大抵是伥伥，一度相思一断肠。云薄月昏寒食夜，隔帘微雨杏花香。
缉缀小诗钞卷里，寻思闲事到心头。自吟自泣无人会，肠断蓬山第一流。
雾为襟袖玉为冠，半似羞人半忍寒。别易会难长自叹，转身应把泪珠弹。
桃花脸薄难藏泪，柳叶眉长易觉愁。密迹未成当面笑，几回擡眼又低头。
半身映竹轻闻语，一手揭帘微转头。此意别人应未觉，不胜情绪两风流。
两重门里玉堂前，寒食花枝月午天。想得那人垂手立，娇羞不肯上秋千。
秦钗枉断长条玉，蜀纸虚留小字红。死恨物情难会处，莲花不肯嫁春风。
时光潜去暗凄凉，懒对菱花晕晓妆。初坼秋千人寂寞，后园青草任他长。
人许风流自负才，偷桃三度到瑶台。至今衣领胭脂在，曾被谪仙痛𫜪来。
愁来却讶天凉早，思倦翻嫌夜漏迟。何处山川孤馆里，向灯弯尽一双眉。
朦胧犹记管弦声，噤㾕余寒酒半醒。春暮日高帘半卷，落花和雨满中庭。
花前洒泪临寒食，醉里回头问夕阳。不管相思人老尽，朝朝容易下西墙。
前欢往恨分明在，酒兴诗情大半亡。还似墙西紫荆树，残花摘索映高塘。
年年长是阻佳期，万种恩情只自知。春色转添惆怅事，似君花发两三枝。
残梦依依酒力余，城头画角伴啼乌。平明未卷西楼幕，院静时闻响辘轳。
天上梦魂何杳杳，宫中消息太沈沈。君恩不似黄金井，一处团圆万丈深。
桂树秋来风满枝，碧岩归日免乖期。故人尽向蟾宫折，独我攀条欲寄谁。
不傲南窗且采樵，干松每带湿云烧。庖厨却得长兼味，三秀芝根五术苗。
万事翛然只有棋，小轩高净簟凉时。阑珊半局和微醉，花落中庭树影移。
无邻无里不成村，水曲云重掩石门。何用深求避秦客，吾家便是武陵源。
古原荒庙揜莓苔，何处喧喧鼓笛来。日暮鸟归人散尽，野风吹起纸钱灰。
去年花下把金卮，曾赋杨花数句诗。回首朱门闭荒草，如今愁到牡丹时。
东阁无人事渺茫，老僧持钵过丹阳。十年栖止如何报，好与南谯剩炷香。
始怜春草细霏霏，不觉秋来绿渐稀。惆怅撷芳人散尽，满园烟露蝶高飞。
天下有水亦有山，富春山水非人寰。长川不是春来绿，千峰倒影落其间。
小亭前面接青崖，白石交加衬绿苔。日暮松声满阶砌，不关风雨鹤归来。
非明非暗朦朦月，不暖不寒慢慢风。独卧空床好天气，平生闲事到心中。
四郊飞雪暗云端，唯此宫中落旋干。绿树碧檐相掩映，无人知道外边寒。
长生秘殿倚青苍，拟敌金庭不死乡。无奈逝川东去急，秦陵松柏满残阳。
玉树声沉战舰收，万家冠盖入中州。秪应江令偏惆怅，头白归来是客游。
松间小槛接波平，月澹烟沉暑气清。半夜水禽栖不定，绿荷风动露珠倾。
云供片段月供光，贫女寒机枉自忙。莫道不蚕能致此，海边何事有扶桑。
暮去朝来无定期，桑田长被此声移。蓬莱若探人间事，一日还应两度知。
繁红落尽始凄凉，直道忘忧也未忘。数朵殷红似春在，春愁特此系人肠。
衡门一别梦难稀，人欲归时不得归。长忆去年寒食夜，杏花零落雨霏霏。
南北东西似客身，远峰高鸟自为邻。清歌一曲犹能住，莫道无心胜得人。
渔阳烽火照函关，玉辇匆匆下此山。一曲羽衣听不尽，至今遗恨水潺潺。
上皇銮辂重巡游，雨泪无言独倚楼。惆怅眼前多少事，落花明月满宫秋。
别殿和云鏁翠微，太真遗像梦依依。玉皇揜泪频惆怅，应叹僧繇彩笔飞。
冀州飞檄傲英雄，却把文辞事邺宫。纵道笔端由我得，九泉何面见袁公。
十二亭亭占晓光，隋家浪说有迷藏。仲宣题尽平生恨，别处应难看屋梁。
和烟和露一丛花，担入宫城许史家。惆怅东风无处说，不教闲地著春华。
世路升沉合自安，故人何必苦相干。涂穷始解东归去，莫过严光七里滩。
春红始谢又秋红，息国亡来入楚宫。应是蜀冤啼不尽，更凭颜色诉西风。
雨余林外夕烟沉，忽有蛙声伴客吟。莫怪闻时倍惆怅，稚圭蓬荜在山阴。
依依脉脉两如何，细以轻丝渺似波。月不长圆花易落，一生惆怅为伊多。
秋拂湖光一镜开，庾郎兰棹好徘徊。遥知月落酒醒处，五十弦从波上来。
红杏花时辞汉苑，黄梅雨里上淮船。雨迎花送长如此，辜负东风十四年。
往岁知君侍武皇，今来何用紫罗囊。都缘有意重熏裛，更洒江毫上玉堂。
鸾龙一夜降昆丘，遗庙千年枕碧流。赚得武皇心力尽，忍看烟草茂陵秋。
洛阳寒食苦多风，扫荡春华一半空。莫道芳蹊尽成实，野花犹有未开丛。
悲秋应亦抵伤春，屈宋当年并楚臣。何事从来好时节，只将惆怅付词人。
万缘销尽本无心，何事看花恨却深。都是支郎足情调，坠香残蘂亦成吟。
韩魏同谋反复深，晋阳三板免成沉。赵衰当面何须恨，不把干将访负心。
偶逢戎旅战争日，岂是明时放逐臣。不用裁诗苦惆怅，风雷看起卧龙身。
霞低水远碧翻红，一棹无边落照中。说示北人应不爱，锦遮泥健马追风。
清香无以敌寒梅，可爱他乡独看来。为忆故溪千万树，几年辜负雪中开。
烟为行止水为家，两两三三睡暖沙。为谢离鸾兼别鹄，如何禁得向天涯。
不鬬秾华不占红，自飞晴野雪蒙蒙。百花长恨风吹落，唯有杨花独爱风。
凿河千里走黄沙，沙殿西来动日华。可道新声是亡国，且贪惆怅后庭花。
月里青山淡如画，露中黄叶飒然秋。危栏倚遍都无寐，秪恐星河堕入楼。
百里烟尘散杳冥，新平一隰草青青。八公山石君知否，休更中原作彗星。
吴台越峤两分津，万万樯乌簇夜云。吟尽长江一江月，更无人似谢将军。
负谴虽安不敢安，叠猿声里独之官。莫将彩笔闲抛掷，更待淮王诏草看。
片帆飞入峡云深，带雨兼风动楚吟。何似玉堂裁诏罢，月斜𫛛鹊漏沈沈。
故人言别倍依依，病里班荆苦忆违。明日柳亭门外路，不知谁赋送将归。
六载抽毫侍禁闱，可堪多病决然归。五陵年少如相问，阿对泉头一布衣。
穉珪伦鉴未精通，只把蛙声鼓吹同。君听月明人静夜，肯饶天籁与松风。
结得茆檐瞰碧溪，闲云之外不同栖。犹嫌未远函关道，正睡刚闻报晓鸡。
清溪见底露苍苔，密竹垂藤鏁不开。应是仙家在深处，爱流花片引人来。
曾抛钓渚入秦关，今却持竿傍碧滩。认得旧溪兼旧意，恰如羊祜识金环。
石臼山头有一僧，朝无香积夜无灯。近嫌俗客知踪迹，拟向中方断石层。
碍竹妨花一径幽，攀援可到玉峰头。若教须作康庄好，更有高车驷马忧。
早于批𫛥巧于莺，故国春林足此声。今在天涯别馆里，为君沽酒复何情。
西南古刹近芳林，偶得高秋试一吟。无限黄花衬黄叶，可须春月始伤心。
碧嶂为家烟外栖，衔红啄翠入芳蹊。可能知我心无定，频袅花枝拂面啼。
贯珠一夜奏累累，尽是荀家旧教词。落尽梁尘肠不断，九原谁报小怜知。
竹引丝随袅翠楼，满筵惊动玉关秋。何人借与丹青笔，画取当时八字愁。
宣呼昼入蘂珠宫，玉女窗扉薄雾笼。待得华胥春梦觉，半竿斜日下厢风。
才非贾傅亦迁官，五月驱羸上七盘。从此自知身计定，不能回首望长安。
七盘岭上一长号，将谓青天鉴郁陶。近日青天都不鉴，七盘应是未高高。
啸父知机先忆鱼，季鹰无事已思鲈。自惭初识查头味，正是栖栖哭阮涂。
饭稻羹菰晓复昏，碧滩声里长诸孙。应嗟独上涔阳客，排比椒浆奠楚魂。
惊魂往往坐疑飘，便好为文慰寂寥。若待清湘葬鱼了，纵然招得不堪招。
无路能酬国士恩，短亭寂寂到黄昏。回肠一寸危如线，赖得商山未有猿。
休公为我设兰汤，方便教人学洗肠。自觉尘缨顿潇洒，南行不复问沧浪。
翠翘红颈覆金衣，滩上双双去又归。长短死生无两处，可怜黄鹄爱分飞。
一曲两曲涧边草，千枝万枝村落花。携筇深去不知处，几叹山阿隔酒家。
玉堂全不限常朝，卧待重城宿务销。翻忆故山深雪里，满炉枯柏带烟烧。
粉红轻浅靓妆新，和露和烟别近邻。万一有情应有恨，一年荣落两家春。
太尉园林两树春，年年奔走探花人。今来独倚荆山看，回首长安落战尘。
云绽霞铺锦水头，占春颜色最风流。若教更近天街种，马上多逢醉五侯。
巴字江流一棹回，紫袈裟是禁中裁。如从十二峰前过，莫赋佳人殊未来。
染不成干画未销，霏霏拂拂又迢迢。曾从建业城边路，蔓草寒烟鏁六朝。
本是沧洲把钓人，无端三署接清尘。从来不解长流涕，也渡湘漓作逐臣。
苍黄负谴走商颜，保得微躬出武关。今夜青云驿前月，伴吟应到落西山。
年年春恨化冤魂，血染枝红压叠繁。正是西风花落尽，不知何处认啼痕。
迎愁敛黛一声分，吊屈江边日暮闻。何事遏云翻不定，自缘踪迹爱行云。
来时风，去时雨，萧萧飒飒春江浦。欹欹侧侧海门帆，轧轧哑哑洞庭橹。
枯缠藤，重欹雪，渭曲逢，湘江别。不是从来无本根，画工取势教摧折。
满树和娇烂漫红，万枝丹彩灼春融。何当结作千年实，将示人间造化工。
嫩如新竹管初齐，粉腻红轻样可携。谁与诗人偎槛看，好于笺墨并分题。
本学多情刘武威，寻花傍水看春晖。无端遇着伤心事，赢得凄凉索漠归。
一楪毡根数十皴，盘中犹更有红鳞。早知文字多辛苦，悔不当初学冶银。
马嵬烟柳正依依，重见銮舆幸蜀归。泉下阿蛮应有语，这回休更怨杨妃。
微雨微风寒食节，半开半合木兰花。看花倚柱终朝立，却似凄凄不在家。
春风昨夜到榆关，故国烟花想已残。少妇不知归不得，朝朝应上望夫山。
卢龙塞外草初肥，雁乳平芜晓不飞。乡国近来音信断，至今犹自著寒衣。
八月霜飞柳半黄，蓬根吹断雁南翔。陇头流水关山月，泣上龙堆望故乡。
朔风吹雪透刀瘢，饮马长城窟更寒。半夜火来知有敌，一时齐保贺兰山。
山前无数碧琅玕，一迳清森五月寒。世上何人怜苦节，应须细问子猷看。
冻蘂凝香色艳新，小山深坞伴幽人。知君有意凌寒色，羞共千花一样春。
大河波浪激潼关，青兕胡为伏此山。遥想楚王云梦泽，蜺旌羽盖定空还。
年逾知命志尤坚，独向青山更绝编。天下有山山有水，养蒙肥遁正翛然。
惠施徒自学多方，谩说观鱼理未长。不得庄生濠上旨，江湖何以见相忘。
六月清凉绿树阴，小亭高卧涤烦襟。羲皇向上何人到，永日时时弄素琴。
野人心地本无机，为爱茅檐倚翠微。尽日尊前谁是客，秋山含水有清辉。
妙理难观旨甚深，欲知无欲是无心。茅庵不异人间世，河上真人自可寻。
隔林残日照孤亭，玄晏先生酒未醒。入夜莫愁迷下路，昔人犹在逐流萤。
自知无业致吾君，只向春山弄白云。已共此山私断当，不须转辙重移文。
盘崖蹙缩似灵龟，鬼谷先生隐遁时。不独卷怀经世志，白云流水是心期。
君阳山下足春风，满谷仙桃照水红。何必武陵源上去，涧边好过落花中。
小圃初晴风露光，含桃花发满山香。看花对酒心无事，倍觉春来白日长。
二月山家谷雨天，半坡芳茗露华鲜。春醒酒病兼消渴，惜取新芽旋摘煎。
岭上青松手自栽，已能苍翠映莓苔。岁寒本是君家事，好送清风月下来。
芳草霏霏遍地齐，桃花脉脉自成谿。也知百舌多言语，任向春风尽意啼。
一径秾芳万蘂攒，风吹雨打未摧残。怜君尽向高枝发，应为行人要整冠。
落落飞鸿渐始盘，青云起处剩须看。如今天路多矰缴，纵使衔芦去也难。
山岭依稀偃月形，数层倚石叠空青。几回雪夜寒光积，直似金光照户庭。
笔下龙蛇似有神，天池雷雨变逡巡。寄言昔日不龟手，应念江头洴澼人。
我眠青嶂弄澄潭，君戴貂蝉白玉𥮾。应向谢公楼上望，九华山色在西南。
危峰抹黛夹晴川，树簇红英草碧烟。樵客云僧两无事，此中堪去觅灵仙。
夫戍萧关妾在吴，西风吹妾妾忧夫。一行书信千行泪，寒到君边衣到无。
鹅湖山下稻粱肥，豚栅鸡栖半掩扉。桑柘影斜春社散，家家扶得醉人归。
雨前初见花间蘂，雨后兼无叶里花。蛱蝶飞来过墙去，却疑春色在邻家。
忆昔争游曲水滨，未春长有探春人。游春人尽空池在，直至春深不似春。
邻笛寒吹日落初，旧居今已别人居。乱来儿侄皆分散，惆怅僧房认得书。
八蚕薄絮鸳鸯绮，半夜佳期并枕眠。钟动红娘唤归去，对人匀泪拾金钿。
李夫人病已经秋，汉武看来不举头。得所浓华销歇尽，楚魂湘血一生休。
谢家池馆花笼月，萧寺房廊竹飐风。夜半酒醒凭槛立，所思多在别离中。
隋师战舰欲亡陈，国破应难保此身。诀别徐郎泪如雨，镜鸾分后属何人。
七夕琼筵随事陈，兼花连蒂共伤神。蜀王殿里三更月，不见骊山私语人。
夜寒春病不胜怀，玉瘦花啼万事乖。薄幸檀郎断芳信，惊嗟犹梦合欢鞋。
呜咽离声管吹秋，妾身今日为君休。齐奴不说平生事，忍看花枝谢玉楼。
青丝一绺堕云鬟，金翦刀鸣不忍看。持谢君王寄幽怨，可能从此住人间。
陈宫兴废事难期，三阁空余绿草基。狎客沦亡丽华死，他年江令独来时。
晨肇重来路已迷，碧桃花谢武陵溪。仙山目断无寻处，流水潺湲日渐西。
少卿降北子卿还，朔野离觞惨别颜。却到茂陵唯一恸，节毛零落鬓毛斑。
梦里分明入汉宫，觉来灯背锦屏空。紫台月落关山晓，肠断君恩信画工。
人寰急景如波委，客路浮云似盖轻。回首故山天外碧，十年无计却归耕。
门前樵径连江寺，岸下渔矶系海槎。待到秋深好时节，与君长醉隐侯家。
身虽一旦尘中老，名拟三清会里题。二午九斋余日在，请君相伴醉如泥。
金徽玉轸韵泠然，言下浮生指下泉。恰称秋风西北起，一时吹入碧湘烟。
扶持一疏满遗编，汉陛前头正少年。谁道恃才轻绛灌，却将惆怅吊湘川。
雪霁凝光入坐寒，天明犹自卧袁安。貂裘穿后鹤氅敝，自此风流不足看。
金风渐利露珠团，广陌长堤黛色残。水殿狂游隋炀帝，一千余里可堪看。
香红嫩绿正开时，冷蝶饥蜂两不知。此际最宜何处看，朝阳初上碧梧枝。
浅绛浓香几朵匀，日镕金铸万家新。堪疑刘宠遗芳在，不许山阴父老贫。
人间路霭青天半，鳌岫云生碧海涯。虽抱雕笼密扃钥，可能长在叔伦家。
千里江山陪骥尾，五更风水失龙鳞。昨夜浣花溪上雨，绿杨芳草为何人。
去岁曾经此县城，县民无口不冤声。今来县宰加朱绂，便是生灵血染成。
辞赋文章能者稀，难中难者莫过诗。直应吟骨无生死，祗我前身是阿谁。
我屋汝嫌低不住，雕梁画阁也知宽。大须稳择安巢处，莫道巢成却不安。
珠明玉润尽惊人，不称寒门不称贫。若向吾唐作双瑞，便同祥凤与祥麟。
耒阳山下伤工部，采石江边吊翰林。两地荒坟各三尺，却成开解哭君心。
交朋来哭我来歌，喜傍山家葬荔萝。四海十年人杀尽，似君埋少不埋多。
粉色全无饥色加，岂知人世有荣华。年年道我蚕辛苦，底事浑身着苧麻。
草靸无尘心地闲，静随猿鸟过寒暄。眼昏齿落看经遍，却向僧中总不言。
雨匀紫菊丛丛色，风弄红蕉叶叶声。北畔是山南畔海，祗堪图画不堪行。
丹雘传真未得真，那知筋骨与精神。祗今恃骏凭毛色，绿耳骅骝赚杀人。
利门名路两何凭，百岁风前短焰灯。祗恐为僧僧不了，为僧得了总输僧。
世间多少能诗客，谁是无愁得睡人。自我夜来霜月下，到头吟魄始终身。
山雨溪风卷钓丝，瓦瓯篷底独斟时。醉来睡着无人唤，流下前溪也不知。
世人贪利复贪荣，来向湖边始至诚。男子登舟与登陆，把心何不一般行。
无子无孙一病翁，将何筋力事耕农。官家不管蓬蒿地，须勒王租出此中。
童子为僧今白首，暗锄心地种闲情。时将旧衲添新线，披坐披行过一生。
田不曾耕地不锄，谁人闲散得如渠。渠将底物为香饵，一度擡竿一个鱼。
桑柘穷头三四家，挂罾垂钓是生涯。秋风忽起溪滩白，零落岸边芦荻花。
满城罗绮拖春色，几处笙歌揭画楼。江上有家归未得，眼前花是眼前愁。
白发星星筋力衰，种田犹自伴孙儿。官苗若不平平纳，任是丰年也受饥。
故友别来三四载，新诗吟得百余篇。夜来江上秋无月，恨不相逢在雪天。
无况青云有恨身，眼前花似梦中春。浮生七十今三十，已是人间半世人。
不假东风次第吹，笔匀春色一枝枝。由来画看胜栽看，免见朝开暮落时。
二雏毛骨秀仍奇，小小能吟大大诗。想得月中仙桂树，各从生日长新枝。
坏屋不眠风雨夜，故园无信水云秋。病中枕上谁相问，一一蝉声槐树头。
一更更尽到三更，吟破离心句不成。数树秋风满庭月，忆君时复下堦行。
三湘月色三湘水，浸骨寒光似练铺。一夜寒鸿来不住，故乡书信半年无。
蒹葭月冷时闻雁，杨柳风和日听莺。水涉山行二年客，就中偏怕雨船声。
四海兵戈无静处，人家废业望烽烟。九华道士浑如梦，犹向尊前笑揭天。
身未立间终日苦，身当立后几年荣。万般不及僧无事，共水将山过一生。
枿坐云游出世尘，兼无缾钵可随身。逢人不说人间事，便是人间无事人。
泾溪石险人兢慎，终岁不闻倾覆人。却是平流无石处，时时闻说有沈沦。
三伏闭门披一衲，兼无松竹荫房廊。安禅不必须山水，灭得心中火自凉。
苍翠云峰开俗眼，泓澄烟水浸尘心。唯将道业为芳饵，钓得高名直至今。
日午离筵到夕阳，明朝秦地与吴乡。同年多是长安客，不信行人欲断肠。
一般毛羽结群飞，雨岸烟汀好景时。深水有鱼衔得出，看来却是鹭鹚饥。
野人于我有何情，半掩柴门向月明。深夜欲眠眠未著，一丛寒木一猿声。
暮天新雁起汀洲，红蓼花疏水国秋。想得故园今夜月，几人相忆在江楼。
丈夫三十身如此，疲马离乡懒着鞭。槐柳路长愁杀我，一枝蝉到一枝蝉。
月华星彩坐来收，岳色江声暗结愁。半夜灯前十年事，一时和雨到心头。
巢湖春涨喻溪深，才过东关见故林。莫道南来总无利，水亭山寺二年吟。
粝食麤衣随分过，堆金积帛欲如何。百年身后一丘土，贫富高低争几多。
楚天空阔月成轮，蜀魄声声似告人。啼得血流无用处，不如缄口过残春。
吟尽三更未着题，竹风松雨共凄凄。此时若有人来听，始觉巴猿不解啼。
荒凉客舍眠秋色，砧杵家家弄月明。不及巴山听猿夜，三声中有不愁声。
人说马当波浪险，我经波浪似通衢。大凡君子行藏是，自有龙神卫过湖。
贪残官吏虔诚谒，毒害商人沥胆过。祗怕马当山下水，不知平地有风波。
九江连海一般深，未必船经庙下沈。头上苍苍没瞒处，不如平取一生心。
同是乾坤事不同，雨丝飞洒日轮中。若教阴郎长相似，争表梁王造化功。
自小刺头深草里，而今渐觉出蓬蒿。时人不识凌云木，直待凌云始道高。
九华山色真堪爱，留得高僧尔许年。听我吟诗供我酒，不曾穿得判斋钱。
自小栖玄到老闲，如云如鹤住应难。溪山不必将钱买，赢得来来去去看。
前程渐觉风光好，琪花片片粘瑶草。有人遗我五色丹，一粒吞之后天老。
青童递酒金觞疾，列坐红霞神气逸。笑说留连数日间，已是人间一千日。
瑶台绛节游皆遍，异果奇花香扑面。松窗梦觉却神清，残月林前三两片。
力微皇帝谤天嗣，太武凶残人所畏。一朝𦍩𦍠飞上天，子孙尽作河鱼饵。
牡丹妖艳乱人心，一国如狂不惜金。曷若东园桃与李，果成无语自垂阴。
泻雾倾烟撼撼雷，满山风雨助喧豗。争知不是青天阙，扑下银河一半来。
郏鄏城高门倚天，九重踪迹尚依然。须知道德无关锁，一闭乾坤一万年。
锦翼花冠安在哉，雄飞雌伏尽尘埃。一双童子应惆怅，不见真人更猎来。
秦筑长城比铁牢，蕃戎不敢过临洮。焉知万里连云色，不及尧阶三尺高。
市西楼店金千秤，渭北田园粟万钟。儿被杀伤妻被虏，一身随驾到三峰。
欲洗霜翎下涧边，却嫌菱刺污香泉。沙鸥浦雁应惊讶，一举扶摇直上天。
片片飞来静又闲，楼头江上复山前。飘零尽日不归去，点破清光万里天。
扶桑已在渺茫中，家在扶桑东更东。此去与师谁共到，一船明月一帆风。
何用岩栖隐姓名，一壶春酎可忘形。伯伦若有长生术，直到如今醉未醒。
晴烟漠漠柳毵毵，不那离情酒半酣。更把玉鞭云外指，断肠春色在江南。
黄金日日销还铸，仙桂年年折又生。兔走乌飞如未息，路尘终见泰山平。
乱云如兽出山前，细雨和风满渭川。尽日空蒙无所见，雁行斜去字联联。
不向烟波狎钓舟，强亲文墨事儒丘。长安十二槐花陌，曾负秋风多少秋。
九重天子去蒙尘，御柳无情依旧春。今日不关妃妾事，始知辜负马嵬人。
王母堦前种几株，水精帘外看如无。只应汉武金盘上，泻得珊珊白露珠。
虞舜南巡去不归，二妃相誓死江湄。空留万古香魂在，结作双葩合一枝。
二年音信阻湘潭，花下相思酒半酣。记得竹斋风雨夜，对床孤枕话江南。
睡觉寒炉酒半消，客情乡梦两遥遥。无人为我磨心剑，割断愁肠一寸苗。
章华台下草如烟，故郢城头月似弦。惆怅楚宫云雨后，露啼花笑一年年。
箫韶九奏韵凄锵，曲度虽高调不伤。却见孤村明月夜，一声牛笛断人肠。
蜀魄湘魂万古悲，未悲秦相死秦时。临刑莫恨仓中鼠，上蔡东门去自迟。
感君情重惜分离，送我殷勤酒满卮。不是不能判酩酊，却忧前路酒醒时。
主人西游去不归，满溪春雨长春薇。怪来马上诗情好，印破青山白鹭飞。
江南才子许浑诗，字字清新句句奇。十斛明珠量不尽，惠休虚作碧云词。
何用辛勤礼佛名，我从无得到真庭。寻思六祖传心印，可是从来读藏经。
和烟和露雪离披，金蘂红须尚满枝。十日笙歌一宵梦，苧萝因雨失西施。
谁谓伤心画不成，画人心逐世人情。君看六幅南朝事，老木寒云满故城。
羡尔无知野性真，乱搔蓬发笑看人。闲冲暮雨骑牛去，肯问中兴社稷臣。
谁氏园林一簇烟，路人遥指尽长叹。桑田稻泽今无主，新犯香醪没入官。
又解征帆落照中，暮程还过秣陵东。二年辛苦烟波里，赢得风姿似钓翁。
鹿巾藜杖葛衣轻，雨歇池边晚吹清。正是如今江上好，白鳞红稻紫莼羹。
别筵人散酒初醒，江步黄昏雨雪零。满坐绮罗皆不见，觉来红树背银屏。
江雨霏霏江草齐，六朝如梦鸟空啼。无情最是台城柳，依旧烟笼十里堤。
当年此树正花开，五马仙郎载酒来。李白已亡工部死，何人堪伴玉山颓。
已闻三世没军营，又见儿孙学战争。见尔此言堪恸哭，遣予何日望时平。
曾为流离惯别家，等闲挥袂客天涯。灯前一觉江南梦，惆怅起来山月斜。
散骑萧萧下太行，远从吴会去陈仓。斜风细雨江亭上，尽日凭栏忆楚乡。
白云红树𡵻㟍东，名鸟群飞古画中。仙吏不知何处隐，山南山北雨蒙蒙。
风雨萧萧欲暮秋，独携孤剑塞垣游。如今虏骑方南牧，莫过阴关第一州。
送君同上酒家楼，酩酊翻成一笑休。正是落花饶怅望，醉乡前路莫回头。
天涯方叹异乡身，又向天涯别故人。明日五更孤店月，醉醒何处泪沾巾。
年年春日异乡悲，杜曲黄莺可得知。更被夕阳江岸上，断肠烟柳一丝丝。
梦中乘传过关亭，南望莲峰簇簇青。马上正吟归去好，觉来江月满前庭。
送君江上日西斜，泣向江边满树花。若见青云旧相识，为言流落在天涯。
云晴春鸟满江村，还似长安旧日闻。红杏花前应笑我，我今憔悴亦羞君。
记得初生雪满枝，和蜂和蝶带花移。而今花落游蜂去，空作主人惆怅诗。
夕阳滩上立裴回，红蓼风前雪翅开。应为不知栖宿处，几回飞去又飞来。
寂寞堦前见此君，绕栏吟罢却沾巾。异乡流落谁相识，唯有丛篁似主人。
绿波春浪满前陂，极目连云𫁂䅉肥。更被鹭鹚千点雪，破烟来入画屏飞。
浪波春稻满前坡，极目连云𥝧䅉肥。更被鹭鸶千㸃白，披烟来入画屏飞。
为忆长安烂熳开，我今移尔满庭栽。红兰莫笑青青色，曾向龙山泛酒来。
去岁辞巢别近邻，今来空讶草堂新。花开对语应相问，不是村中旧主人。
杖策无言独倚关，如痴如醉又如闲。孤吟尽日何人会，依约前山似故山。
席门无计那残阳，更接檐前七步廊。不羡东都丞相宅，每行吟得好篇章。
庭前芳草绿于袍，堂上诗人欲二毛。多病不禁秋寂寞，雨松风竹莫骚骚。
西望长安白日遥，半年无事驻兰桡。欲将张翰秋江雨，画作屏风寄鲍昭。
夜来江雨宿蓬船，卧听淋铃不忍眠。却忆紫微情调逸，阻风中酒过年年。
江上闲冲细雨行，满衣风洒绿荷声。金骝掉尾横鞭望，犹指庐陵半日程。
不见安期悔上楼，寂寥人对鹭鸶愁。芦花雨急江烟暝，何处潺潺独棹舟。
满街杨柳绿丝烟，画出清明二月天。好是隔帘花树动，女郎撩乱送秋千。
雕阴寒食足游人，金凤罗衣湿麝薰。肠断入城芳草路，淡红香白一群群。
开元坡下日初斜，拜扫归来走钿车。可惜数株红艳好，不知今夜落谁家。
马骄风疾玉鞭长，过去唯留一阵香。闲客不须烧破眼，好花皆属富家郎。
雨丝烟柳欲清明，金屋人闲煖凤笙。永日迢迢无一事，隔街闻筑气球声。
本期同此卧林丘，榾柮炉前拥布裘。何事却骑羸马去，白云红树不相留。
明月严霜扑皂貂，羡君高卧正逍遥。门前积雪深三尺，火满红炉酒满瓢。
满目墙匡春草深，伤时伤事更伤心。车轮马迹今何在，十二玉楼无处寻。
李白曾歌蜀道难，长闻白日上青天。今朝夜过焦崖阁，始信星河在马前。
昔年爱笑蚕家妇，今日辛勤自养蚕。仍道不愁罗与绮，女郎初解织桑篮。
乱离时节别离轻，别酒应须满满倾。才喜相逢又相送，有情争得似无情。
闺中莫妒新妆归，陌上须惭傅粉郎。昨夜月明浑似水，入门唯觉一庭香。
何代何王不战争，尽从离乱见清平。如今暴骨多于土，犹点乡兵作戍兵。
处处兵戈路不通，却从山北去江东。黄昏欲到壶关寨，匹马寒嘶野草中。
酒绿花红客爱诗，落花春岸酒家旗。寻思避世为逋客，不醉长醒也是痴。
每吟富贵他人合，不觉汍澜又湿衣。万里日边乡树远，何年何路得同归。
半年辛苦葺荒居，不独单寒腹亦虚。努力且为田舍客，他年为尔觅金鱼。
满街芳草卓香车，仙子门前白日斜。肠断东风各回首，一枝春雪冻梅花。
嫩烟轻染柳丝黄，句引花枝笑凭墙。马上王孙莫回首，好风偏逐羽林郎。
南邻酒熟爱相招，蘸甲倾来绿满瓢。一醉不知三日事，任他童穉作渔樵。
江村入夏多雷雨，晓作狂霖晚又晴。波浪不知深几许，南湖今与北湖平。
尔来中酒起常迟，卧看南山改旧诗。开户日高春寂寂，数声啼鸟上花枝。
绿映红藏江上村，一声鸡犬似山源。闭门尽日无人到，翠羽春禽满树喧。
越鸟南翔雁北飞，两乡云路各言归。如何我是飘飘者，独向江头恋钓矶。
见人初解语呕哑，不肯归眠恋小车。一夜娇啼缘底事，为嫌衣少缕金华。
白额频频夜到门，水边踪迹渐成群。我今避世栖岩穴，岩穴如何又见君。
停尊待尔怪来迟，手挈空缾毷氉归。满面春愁消不得，更看溪鹭寂寥飞。
正向溪头自采苏，青云忽得故人书。殷勤问我归来否，双阙而今画不如。
八月风波似鼓鼙，可堪波上各东西。殷勤早作归来计，莫恋猿声住建溪。
上将鏖兵又欲旋，翠华巡幸已三年。营中不用栽杨柳，愿戴儒冠为控弦。
南邻公子夜归声，数炬银灯隔竹明。醉凭马鬃扶不起，更邀红袖出门迎。
睦州江上水门西，荡桨扬帆各解携。今日天涯夜深坐，断肠偏忆阿银犂。
念尔辛勤岁已深，乱离相失又相寻。他年待我门如市，报尔千金与万金。
由来多感莫凭高，竟日衷肠似有刀。人事任成陵与谷，大河东去自滔滔。
钟陵风雪夜将深，坐对寒江独苦吟。流落天涯谁见问，少卿应识子卿心。
魂归寥廓魄归烟，只住人间十八年。昨日施僧裙带上，断肠犹系琵琶弦。
江头沈醉泥斜晖，却向花前恸哭归。惆怅一年春又去，碧云芳草两依依。
自有春愁正断魂，不堪芳草思王孙。落花寂寂黄昏雨，深院无人独倚门。
一生风月供惆怅，到处烟花恨别离。止竟多情何处好，少年长抱少年悲。
摇落秋天酒易醒，凄凄长似别离情。黄昏倚柱不归去，肠断绿荷风雨声。
若非天上神仙宅，须是人间将相家。想得当时好烟月，管弦吹杀后庭花。
前年相送灞陵春，今日天涯各避秦。莫向尊前惜沈醉，与君俱是异乡人。
水殿年年占早芳，柔条风里御炉香。如今万乘多巡狩，辇路无阴绿草长。
嫩叶初齐不耐寒，风和时拂玉栏干。征人去日曾攀折，泣雨伤春翠黛残。
淅淅寒流涨浅沙，月明空渚遍芦花。离人偶宿孤邨下，永夜闻砧一两家。
三时赐食天厨近，再宿偷吟禁漏清。二十五家齐拔宅，人间已写上升名。
靓妆才罢粉痕新，迨晓风回散玉尘。若遣有情应怅望，已兼残雪又兼春。
每到月圆思共醉，不宜同醉不成欢。一千二百如轮夜，浮世谁能得尽看。
倾国可能胜效国，无劳冥寞更思回。太真虽是承恩死，祗作飞尘向马嵬。
荒骨潜销垒已平，汉家曾说此交兵。如何万古冤魂在，风雨时闻有战声。
长筇自担药兼琴，话著名山即拟寻。从听世人权似火，不能烧得卧云心。
晚学更求来世达，正怀非与百邪侵。古人名在今人口，不合于名不苦心。
初向众中留姓氏，敢期言下致时名。而今马亦知人意，每到门前不肯行。
春雷醉别镜湖边，官显才狂正少年。红烛满汀歌舞散，美人迎上木兰船。
不将高盖竟烟尘，自向蓬茅认此身。唐祖本来成大业，岂非姚宋是平人。
月里路从何处上，江边身合几时归。十年九陌寒风夜，梦扫芦花絮客衣。
几出东堂谢不才，便甘闲望故山回。翻思未是离家久，更有人从外国来。
鹿鸣筵上强称贤，一送离家十四年。同隐海山烧药伴，不求丹桂却登仙。
生为明代苦吟身，死作长江一逐臣。可是当时少知己，不知知己是何人。
别后已闻师得道，不期犹在此山头。昔时霜鬓今如漆，疑是年光却倒流。
日透珠帘见冕旒，六宫争逐百花球。回看不觉君王去，已听笙歌在远楼。
一变姓名离百越，越城犹在范家无。他人不见扁舟意，却笑轻生泛五湖。
嘉陵路恶石和泥，行到长亭日已西。独倚阑干正惆怅，海棠花里鹧鸪啼。
四面湖光绝路岐，䴙鹈飞起暮钟时。渔舟不用悬帆席，归去乘风插柳枝。
石罅引根非土力，冒寒犹助岳莲光。绿槐生在膏腴地，何得无心拒雪霜。
兵罢淮边客路通，乱鸦来去噪寒空。可怜白骨攒孤冢，尽为将军觅战功。
九衢秋雨掩闲扉，不似干名似息机。贫病却惭墙上土，年来犹自换新衣。
一为鹅子二连花，三望青湖四石斜。惟有岭湖居第五，山前却是宰臣家。
雨中妆点望中黄，句引蝉声送夕阳。忆昔当年随计吏，马蹄终日为君忙。
霓旌引上大罗天，别领新衔意自怜。蝴蝶流莺莫先去，满城春色属群仙。
洪崖差遣探花来，检点芳丛饮数杯。深紫浓香三百朵，明朝为我一时开。
九重烟暖折槐芽，自是升平好物华。今日始知春气味，长安虚过四年花。
探花时节日偏长，恬淡春风称意忙。每到黄昏醉归去，纻衣惹得牡丹香。
池塘四五尺深水，篱落两三般样花。过客不须频问姓，读书声里是吾家。
官事归来衣雪埋，儿童灯火小茅斋。人家不必论贫富，惟有读书声最佳。
时人莫讶再还乡，简册分明剑佩光。驷马高车太常乐，登庸门下忆贤良。
清霜散漫似轻岚，玉阙参差万象涵。独上秦台最高处，旧山依约在东南。
烂熳香风引贵游，高僧移步亦迟留。可怜殿角长松色，不得王孙一举头。
倚涧临溪自屈蟠，雪花销尽藓花干。幽枝好折为谈柄，入手方知有岁寒。
斜拂中桥远映楼，翠光骀荡晓烟收。洛阳才子多情思，横把金鞭约马头。
高出营门远出墙，朱阑门闭绿成行。将军宴罢东风急，闲衬旌旗簇画堂。
彭泽先生酒满船，五株栽向九江边。长条细叶无穷尽，管领春风不计年。
炀帝东游意绪多，宫娃眉翠两相和。一声水调春风暮，千里交阴锁汴河。
缠绕春情卒未休，秦娥萧史两相求。玉句阑内朱帘卷，瑟瑟丝笼十二楼。
春半烟深汴水东，黄金丝软不胜风。轻笼行殿迷天子，抛掷长安似梦中。
背将踪迹向京师，出在先春入后时。落日灞桥飞雪里，已闻南院有看期。
曾搜景象恐通神，地下还应有主人。若把长江比湘浦，离骚不合自灵均。
系马松间不忍归，数巡香茗一枰棋。拟登绝顶留人宿，犹待沧溟月满时。
一自梁园失意回，无人知有掞天才。汉宫不鏁陈皇后，谁肯量金买赋来。
蓟北风烟空汉月，湘南云水半蛮边。寒为旅雁暖还去，秦越离家可十年。
师名自越彻秦中，秦越难寻师所从。墨迹两般诗一首，香炉峰下似相逢。
使君曾被蝉声苦，每见词文即为愁。况是楚江鸿到后，可堪西望发孤舟。
江山节被雪霜遗，毒草过秋未拟衰。天不当时命邹衍，亦将寒律入南吹。
玉兔轮中方是树，金鳌顶上别无山。虽然回首见烟水，事主酬恩难便闲。
一枝仙桂已攀援，归去烟涛浦口邨。虽恨别离还有意，槐花黄日出青门。
黄鸟啼烟二月朝，若教开即牡丹饶。天嫌青帝恩光盛，留与秋风雪寂寥。
却假青腰女剪成，绿罗囊绽彩霞呈。谁怜不及黄花菊，只遇陶潜便得名。
须到露寒方有态，为经霜裛稍无香。移根若在秦宫里，多少佳人泣晓妆。
阳数重时阴数残，露浓风硬欲成寒。莫言黄菊花开晚，独占樽前一日欢。
陇雁南飞河水流，秦城千里忍回头。征行浑与求名背，九月中旬往夏州。
金声乃是古诗流，况有池塘春草俦。莫遣宣城独垂号，云山彼此谢公游。
吴中烟水越中山，莫把渔樵谩自宽。归泛扁舟可容易，五湖高士是抛官。
北阙秋期南国身，重关烟月五溪云。风蝉已有数声急，赖在陶家柳下闻。
莫问灵均昔日游，江蓠春尽岸枫秋。至今此事何人雪，月照楚山湘水流。
锦江晴碧剑锋奇，合有千年降圣时。天意从来知幸蜀，不关胎祸自蛾眉。
刘超游召郄诜陪，为忆池亭旧赏来。红杏花旁见山色，诗成因触鼓声回。
莫道颜色如渥丹，莫道馨香过𦶜兰。东风吹绽还吹落，明日谁为今日看。
绿鬟侍女手纤纤，新捧嫦娥出素蟾。卫玠官高难久立，莫辞双卷水精帘。
得人憎定绣芙蓉，爱鏁嫦娥出月踪。侍女莫嫌擡素手，拔开珠翠待相逢。
城上风生蜡炬寒，锦帷开处露翔鸾。已知秦女升仙态，休把圆轻隔牡丹。
梦里相逢无后期，烟中解珮杳何之。亏蟾便是陈宫镜，莫吐清光照别离。
终向烟霞作野夫，一竿竹不换簪裾。直钩犹逐熊罴起，独是先生真钓鱼。
铁马嘶风一渡河，泪珠零便作惊波。鸣泉亦感上皇意，流下陇头呜咽多。
龙脑移香凤辇留，可能千古永悠悠。夜台若使香魂在，应作烟花出陇头。
无人不爱今年闰，月看中秋两度圆。唯恐雨师风伯意，至时还夺上楼天。
掘兰宫里数名郎，好是乘轺出帝乡。两度还家还未有，别论光彩向冠裳。
一朵千英绽晓枝，彩霞堪与别为期。移根若在芙蓉苑，岂向当年有醒时。
滋赋𫍯文侯李盛，终求一袭锦衣难。如何两度还州里，兼借乡人更剩观。
紫殿西头月欲斜，曾草临淮上相麻。润笔已曾经奏谢，更飞章句问张华。
龙舒太守人中杰，风韵堂中心似月。众口声光夸汉将，筑头勋业佐淮王。
晨起梳头忽自悲，镜中亲见数茎丝。从今休说龙泉剑，世上恩雠报已迟。
六国商于恨最多，良弓休绾剑休磨。君王不翦如簧舌，再得张仪欲奈何。
荆楚南来又北归，分明舌在不应违。怀王本是无心者，笼得苍蝇却放飞。
朝露洒时如濯锦，晚风飘处似遗钿。重门剩著黄金锁，莫被飞琼摘上天。
五树旌封许岁寒，挽柯攀叶也无端。争如涧底凌霜节，不受秦皇乱世官。
杏苑箫声好醉乡，春风嘉宴更无双。凭谁为谑穆天子，莫把瑶池并曲江。
绿绮新裁织女机，摆风摇日影离披。只应青帝行春罢，闲倚东墙卓翠旗。
楚甸秦原万里平，谁教根向路傍生。轻蹄绣毂长相蹋，合是荣时不得荣。
布衣空手取中原，劲卒雄师不足论。楚国八千秦百万，豁开胸臆一时吞。
不望金舆到锦帷，人间乐极即须悲。若言要识愁中貌，也似君恩日日衰。
招得香魂爵少翁，九华灯烛晓还空。汉王不及吴王乐，且与西施死处同。
不用牵心恨画工，帝家无策及边戎。香魂若得升明月，夜夜还应照汉宫。
二百年来事远闻，从龙谁解尽如云。张均兄弟皆何在，却是杨妃死报君。
七贵五侯生肯退，利尘名网死当抛。黔娄寂寞严陵卧，借问何人与结交。
休把羸蹄蹋霜雪，书成何处献君王。嵩山好与浮丘约，三十六峰云外乡。
百万僧中不为僧，比君知道仅谁能。无家寄泊南安县，六月门前也似冰。
两鬓当春却似秋，僻居夸近野僧楼。落花明月皆临水，明月不流花自流。
晋楚忙忙起战尘，龚黄门外有高人。一畦云薤三株竹，席上先生未是贫。
慈恩雁塔参差榜，杏苑莺花次第游。白日有愁犹可散，青山高卧况无愁。
献书犹未达明君，何事先游岱岳云。惟有春风护冤魄，与生青草盖孤坟。
园绮生虽逢汉室，巢由死不谒尧阶。夫君殁去何人葬，合取夷齐隐处埋。
买骨须求骐骥骨，爱毛宜采凤皇毛。驽骀燕雀堪何用，仍向人前价例高。
赋就长安振大名，斩蛇功与乐天争。归来延寿溪头坐，终日无人问一声。
宿有乔林饮有溪，生来踪迹远尘泥。不知心更愁何事，每向深山夜夜啼。
谁开黄帝桥山冢，明月飞光出九泉。狼藉藓痕磨不尽，黑云残点污秋天。
不并难飞茧里蛾，有花芳处定经过。天风相送轻飘去，却笑蜘蛛谩织罗。
苒苒双双拂画栏，佳人偷眼再三看。莫欺翼短飞长近，试就花间扑已难。
栩栩无因系得他，野园荒径一何多。不闻丝竹谁教舞，应仗流莺为唱歌。
素手春溪罢浣纱，巧裁明月半弯斜。齐宫合赠东昏宠，好步黄金菡萏花。
山掌林中第一人，鹤书时或问眠云。莫言疏野全无事，明月清风肯放君。
长养薰风拂晓吹，渐开荷芰落蔷薇。青虫也学庄周梦，化作南园蛱蝶飞。
负罪将军在北朝，秦淮芳草绿迢迢。高台爱妾魂销尽，始得丘迟为一招。
久戍临洮报未归，箧香销尽别时衣。身轻愿比兰堦蝶，万里还寻塞草飞。
永巷频闻小苑游，旧恩如泪亦难收。君前愿报新颜色，团扇须防白露秋。
忽忆明皇西幸时，暗伤潜恨竟谁知。佩兰应语宫臣道，莫向金盘进荔枝。
冷烛无烟绿蜡干，芳心犹卷怯春寒。一缄书箚藏何事，会被东风暗拆看。
两川花捧御衣香，万岁山呼辇路长。天子还从马嵬过，别无惆怅似明皇。
闲钓江鱼不钓名，瓦瓯斟酒暮山青。醉头倒向芦花里，却笑无端犯客星。
苧萝山下如花女，占得姑苏台上春。一笑不能亡敌国，五湖何处有功臣。
万乘凄凉蜀路归，眼前珠翠与心违。重华不是风流主，湘水犹传泣二妃。
华清宫里打撩声，供奉丝簧束手听。寂莫銮舆斜谷里，是谁翻得雨淋铃。
柏台兰省共清风，鸣玉朝联夜被同。肯信人间有兄弟，一生长在别离中。
溪上寒梅初满枝，夜来霜月透芳菲。清光寂莫思无尽，应待琴尊与解围。
绝粒空山秋复春，欲看沧海化成尘。近抛三井更深去，不怕虎狼唯怕人。
雪窦峰前一派悬，雪窦五月无炎天。客尘半日洗欲尽，师到白头林下禅。
回塘雨脚如缲丝，野禽不起沈鱼飞。耕蓑钓笠取未暇，秋田有望从淋漓。
坐看黑云衔猛雨，喷洒前山此独晴。忽惊云雨在头上，却是山前晚照明。
长门花泣一枝春，争奈君恩别处新。错把黄金买词赋，相如自是薄情人。
自怜三十未西游，傍山寻水过却秋。一夜雨声多少事，不思量尽到心头。
玄德苍黄起卧龙，鼎分天下一言中。可怜蜀国关张后，不见商量徐庶功。
百二山河壮帝畿，关门何事更开迟。应从漏却田文后，每度闻鸡不免疑。
江上闻莺禁火时，百花开尽柳依依。故园兄弟别来久，应到清明犹望归。
积雪消来溪水宽，满楼明月碎琅玕。渔人抛得钓筒尽，却放轻舟下急滩。
桐谷孙枝已上弦，野人犹卧白云边。九天飞锡应相诮，三到行朝二十年。
正月二月村墅闲，余粮未乏人心宽。南邻雨中揭屋笑，酒熟数家来相看。
故友从来匪石心，谏多难得主恩深。行朝半夜烟尘起，晓殿吁嗟一镜沈。
天涯时有北来尘，因话它人及故人。也是先皇能罪己，殿前频得触龙鳞。
猿臂将军去似飞，弯弓百步虏无遗。汉文自与封侯得，何必伤嗟不遇时。
酒醒拨剔残灰火，多少凄凉在此中。炉畔自斟还自醉，打窗深夜雪兼风。
柴门深掩古城秋，背郭缘溪一径幽。不有小园新竹色，君来那肯暂淹留。
天外晓岚和雪望，月中归棹带冰行。相逢半醉吟诗苦，应抵寒猿袅树声。
雨霁长空荡涤清，远山初出未知名。夜来江上如钩月，时有惊鱼掷浪声。
瑟瑟香尘瑟瑟泉，惊风骤雨起炉烟。一瓯解却山中醉，便觉身轻欲上天。
百幅轻明雪未融，薛家凡纸漫深红。不应点染闲言语，留记将军盖世功。
紫微才调复知兵，长觉风雷笔下生。还有枉抛心力处，多于五柳赋闲情。
海上乘查便合仙，若无仙骨未如船。人间亦有支机石，虚被声名到洞天。
陶集篇篇皆有酒，崔诗句句不无杯。醉来已共身安约，让却诗人作酒魁。
篱外谁家不系船，春风吹入钓鱼湾。小童疑是有村客，急向柴门去却关。
买得晨鸡共鸡语，常时不用等闲鸣。深山月黑风雨夜，欲近晓天啼一声。
属城甘雨几经春，圣主全分付越人。俗眼不知青琐贵，江头争看碧油新。
雾撚烟搓一索春，年年长似染来新。应须唤作风流线，系得东西南北人。
宫花一朵掌中开，缓急翻为敌国媒。六里江山天下笑，张仪容易去还来。
忆得前年君寄诗，海边三见早梅词。与君犹是海边客，又见早梅花发时。
忆得去年有遗恨，花前未醉到无花。清芳一夜月通白，先脱寒衣送酒家。
寒食权豪尽出行，一川如画雨初晴。谁家络络游春盛，担入花间轧轧声。
鞍马和花总是尘，歌声处处有佳人。五陵年少麤于事，栲栳量金买断春。
宦途最重是文衡，天与愚夫著盛名。三主礼闱年八十，门生门下见门生。
金榜晓悬生世日，玉书潜记上升时。九华山色高千尺，未必高于第八枝。
尘满金炉不炷香，黄昏独自立重廊。笙歌何处承恩宠，一一随风入上阳。
长门槐柳半萧疏，玉辇沈思恨有余。红泪渐消倾国态，黄金谁为达相如。
几处兵戈阻路岐，忆山心切与山违。时难何处披怀抱，日日日斜空醉归。
一别杜陵归未期，秪凭魂梦接亲知。近来欲睡兼难睡，夜夜夜深闻子规。
未栉凭栏眺锦城，烟笼万井二江明。香风满阁花盈户，树树树梢啼晓莺。
万古亭亭倚碧霄，不成擎亦不成招。何如掬取天池水，洒向人间救旱苗。
到处逢人求至药，几回染了又成丝。素丝易染髭难染，墨翟当时合泣髭。
洛阳风景实堪哀，昔日曾为瓦子堆。不是我公重葺理，至今犹是一堆灰。
十年挥素学临池，始识王公学卫非。草圣未须因酒发，笔端应解化龙飞。
碧幢仁施合洪钧，桂树林前倍得春。莫恋此时好风景，磻溪不是钓渔人。
南行忽见李深之，手舞如蜚令不疑。任有风流兼蕴藉，天生不似郑都知。
旧国深恩不易酬，又离继母出他州。谁知天怒无因息，积愧终身乞速休。
空山涧畔枯松树，禅老堂头甲乙身。传是昔朝僧种著，下头应有茯苓神。
泽国江山入战图，生民何计乐樵苏。凭君莫话封侯事，一将功成万骨枯。
传闻一战百神愁，两岸彊兵过未休。谁道沧江总无事，近来长共血争流。
寂寂阴溪水漱苔，尘中将得苦吟来。东峰道士如相问，县令而今不姓梅。
若到江州二林寺，遍游应未出云霞。庐山瀑布三千仞，画破青霄始落斜。
师言结夏入巴峰，云水回头几万重。五月峨眉须近火，木皮领重只如冬。
闽地高僧楚地逢，僧游蛮锡挂垂松。白云逸性都无定，才出双峰爱五峰。
可怜时节足风情，杏子粥香如冷饧。无奈春风输旧火，遍教人唤作山樱。
无云世界秋三五，共看蟾盘上海涯。直到天头天尽处，不曾私照一人家。
忆昔同游紫阁云，别来三十二回春。白头相见双林下，犹是清朝未退人。
粉墙残月照宫祠，宴阕银瓶一半欹。学语莺儿飞未稳，放身斜坠绿杨枝。
劈碎琅玕意有余，细泉高引入香厨。山僧未肯言根本，莫是银河漏泄无。
垂白商于原下住，儿孙共死一身忙。木弓未得长离手，犹与官家射麝香。
秋风飒飒猿声起，客恨猿哀一相似。漫向孤危惊客心，何曾解入笙歌耳。
莫道春花独照人，秋花未必怯青春。四时风雨没时节，共保松筠根底尘。
愁看贼火起诸烽，偷得余程怅望中。一国半为亡国烬，数城俱作古城空。
一架长条万朵春，嫩红深绿小窠匀。只应根下千年土，曾葬西川织锦人。
数竿苍翠拟龙形，峭拔须教此地生。无限野花开不得，半山寒色与春争。
高拂危楼低拂尘，灞桥攀折一何频。思量却是无情树，不解迎人只送人。
十年兵火真多事，再到禅扉却破颜。唯有两般烧不得，洞庭湖水老僧闲。
征蛮破虏汉功臣，提剑归来万里身。笑倚凌烟金柱看，形容憔悴老于真。
三千宫女露蛾眉，笑煮黄金日月迟。麟凤隔云攀不及，空山惆怅夕阳时。
游子离魂陇上花，风飘浪卷绕天涯。一年十二度圆月，十一回圆不在家。
川静星高栎已枯，南山落石水声麤。白云钓客窗中宿，卧数嵩峰听五湖。
爱酒耽棋田处士，弹琴咏史贾先生。御沟临岸有云石，不见鹤来何处行。
十万里程多少碛，沙中弹舌授降龙。五天到日应头白，月落长安半夜钟。
古来无此战争功，日日戈船卷海风。一遇灵鳌开睡眼，六朝灰尽九江空。
主人寂寞客屯邅，愁绝终南满案前。乞取中庭藤五尺，为君高𣃁扣青天。
贾生诗卷惠休装，百叶莲花万里香。供得半年吟不足，长须字字顶司仓。
毛褐斜肩背负经，晓思吟入窦山青。峰前野水横官道，踏着秋天三四星。
不羡王公与贵人，唯将云鹤自相亲。闲来石上观流水，欲洗禅衣未有尘。
竹引山泉玉甃池，栽莲莫怪藕生丝。如何不似麻衣客，坐对秋风待一枝。
入云晴𣃁茯苓还，日暮逢迎木石间。看待诗人无别物，半潭秋水一房山。
水木清凉夜直厅，愁人楼上唱寒更。坐劳同步帘前月，鼠动床头印锁声。
吟上山前数竹枝，叶翻似雪落霏霏。枕前明月谁动影，睡里惊来不觉归。
吾家旧物贾生传，入内遥分锡杖泉。鹤去帝移宫女散，更堪呜咽过楼前。
雨涩秋刀剃雪时，庵前曾礼草堂师。居人昨日相过说，鹤已生孙竹满池。
葛洪卷与江淹赋，名动天边傲石居。两蜀词人多载后，同君讳却马相如。
春日迟迟春草绿，野棠开尽飘香玉。绣岭宫前鹤发翁，犹唱开元太平曲。
月笼翠叶秋承露，风亚繁梢暝扫烟。知道雪霜终不变，永留寒色在庭前。
桂冷香闻十里间，殿台浑不似人寰。日斜回首江头望，一片晴云落后山。
风急云轻鹤背寒，洞天谁道却归难。千山万水瀛洲路，何处烟飞是醮坛。
无客不言云外见，为文长遣世间知。一声松径寒吟后，正是前山雪下时。
细腰宫尽旧城摧，神女归山更不来。唯有楚江斜日里，至今犹自绕阳台。
王母阶前种几株，水晶帘内看如无。只应汉武金盘上，泻得珊珊白露珠。
记得花开雪满枝，和蜂和蝶带花移。如今花落游蜂去，空作主人惆怅诗。
雀儿未逐飏风高，下视鹰鹯意气豪。自谓能生千里足，黄昏依旧委蓬蒿。
惆怅残花怨暮春，孤鸾舞镜倍伤神。清词好个干人事，疑是文姬第二身。
兰蕙芬香见玉姿，路傍花笑景迟迟。苧萝山下无穷意，并在三乡惜别时。
女几山前岚气低，佳人留恨此中题。不知云雨归何处，空使王孙见即迷。
浣纱游女出关东，旧迹新词一梦中。槐陌柳亭何限事，年年回首向春风。
来时欢笑去时哀，家国迢迢向越台。待写百年幽思尽，故宫流水莫相催。
红粉萧娘手自题，分明幽怨发云闺。不应更学文君去，泣向残花归剡溪。
无姓无名越水滨，芳词空怨路傍人。莫教才子偏惆怅，宋玉东家是旧邻。
会稽王谢两风流，王子沉沦谢女愁。归思若随文字在，路傍空为感千秋。
洛川依旧好风光，莲帐无因见女郎。云雨散来音信断，此生遗恨寄三乡。
南北千山与万山，轩车谁不思乡关。独留芳翰悲前迹，陌上恐伤桃李颜。
忽闻梅福来相访，笑着荷衣出草堂。儿童不惯见车马，走入芦花深处藏。
日暮堂前花蘂娇，争拈小笔上床描。绣成安向春园里，引得黄莺下柳条。
蓬头穉子学垂纶，侧坐莓苔草映身。路人借问遥招手，怕得鱼惊不应人。
胡风似剑锼人骨，汉月如钩钓胃肠。魂梦不知身在路，夜来犹自到昭阳。
入门堪笑复堪怜，三径苔荒一钓船。惭愧四邻教断火，不知厨里久无烟。
江西昔日推韩注，袁水今朝数赵祥。纵使文翁能待客，终栽桃李不成行。
移壁回窗费几朝，指镮偷解博红椒。无端鬬草输邻女，更被拈将玉步摇。
寒绣衣裳饷阿娇，新团香兽不禁烧。东邻起样裙腰阔，剩蹙黄金线几条。
试共卿卿语笑初，画堂连遣侍儿呼。寒肌不耐金如意，白獭为膏郎有无。
引君来访洞中仙，新月如眉拂户前。领取嫦娥攀取桂，便从陵谷一时迁。
寻常凡木最轻樗，今日寻樗桂不如。汉高新破咸阳后，英俊奔波遂吃虚。
言自云山访我来，每闻奇秘觉叨陪。吾师不饮人间酒，应待流霞即举杯。
霜髭拥颔对穷秋，着白貂裘独上楼。向北望星提剑立，一生长为国家忧。
绝顶新秋生夜凉，鹤翻松露滴衣裳。前峰月映半江水，僧在翠微开竹房。
灵江江上帻峰寺，三十年来两度登。野鹤尚巢松树遍，竹房不见旧时僧。
清秋绝顶竹房开，松鹤何年去不回。惟有前峰明月在，夜深犹过半江来。
历代兴亡亿万心，圣人观古贵知今。古今成败无多事，月殿花台幸一吟。
考摭妍媸用破心，翦裁千古献当今。闲吟不是闲吟事，事有闲思闲要吟。
祆氛不起瑞烟轻，端拱垂衣日月明。传事四方无外役，茅茨深处土堦平。
进善惩奸立帝功，功成揖让益温恭。满朝卿士多元凯，为黜兜苗与四凶。
苍梧一望隔重云，帝子悲寻不记春。何事泪痕偏在竹，贞姿应念节高人。
潇湘何代泣幽魂，骨化重泉志尚存。若道地中休下泪，不应新竹有啼痕。
尧违天孽赖询谟，顿免洪波浸碧虚。海内生灵微伯禹，尽应随浪化为鱼。
万古龙门一旦开，无成甘死作黄能。司空定有匡尧术，九载之前何处来。
师保何人为琢磨，安知父祖苦辛多。酒酣禽色方为乐，讵肯闲听五子歌。
人惟邦本本由农，旷古谁高后稷功。百谷且繁三曜在，牲牢郊祀信无穷。
昭然明德报天休，禴祭惟馨胜杀牛。二老五侯何所诈，不归商受尽归周。
文王寝膳武王随，内竖言安色始怡。七载岂堪囚羑里，一夫为报亦何疑。
昌猎关西纣猎东，纣怜崇虎弃非熊。危邦自谓多麟凤，肯把王纲取钓翁。
东邻不事事西邻，御物卑和物自亲。天下言知天下者，兆人无主属贤人。
千妖万态逞妍姿，破国亡家更是谁。匡政必能除苟媚，去邪当断勿狐疑。
陵柏无心竹变秋，不能同戚拟同休。岁寒焉在空垂涕，覆水如何欲再收。
文武传芳百代基，几多贤哲守成规。仍闻吐握延儒素，犹恐民疵未尽知。
让国由衷义亦乖，不知天命匹夫才。将除暴虐诚能阻，何异崎岖助纣来。
伊商胡越尚同图，管蔡如何有异谟。不念祖宗危社稷，强于仁圣遣行诛。
成王有过伯禽笞，圣惠能新日自奇。王道既成何所感，越裳呈瑞凤来仪。
狼烟篝火为边尘，烽候那宜悦妇人。厚德未闻闻厚色，不亡家国幸亡身。
犬戎西集杀幽王，邦土何由不便亡。宜臼东来年更远，川流难绝信源长。
吴鲁燕韩岂别宗，曾无外御但相攻。当时周郑谁为相，交质将何服远戎。
周室衰微不共匡，干戈终日互争强。诸侯若解尊天子，列国何因次第亡。
今古难堤是小人，苟希荣宠任相亲。陈谋不信怀忧惧，反间须防却害身。
齐甲强临力有余，鲁庄为战念区区。鱼丽三鼓微曹刿，肉食安能暇远谟。
贤为邻用国忧危，庙算无非委艳奇。两叶翠娥春乍展，一毛须去不难吹。
好龙天为降真龙，及见真龙瘁厥躬。接下不勤徒好士，叶公何异鲁哀公。
鸿鹄轻腾万里高，何殊朝野得贤豪。能知翼戴穹苍力，不是蒙茸腹背毛。
灭虢吞虞未息兵，柔秦败楚霸威成。文公徒欲三强服，分晋元来是六卿。
觉病当宜早问师，病深难疗恨难追。晋侯徒有秦医缓，疾在膏肓救已迟。
子鱼无隐欲源清，死不忘忠感卫灵。伯玉既亲知德润，残桃休吃悟兰馨。
谁与陈君嫁祸来，孔宁行父夏姬媒。灵公徒认徴舒面，至死何曾识祸胎。
楚聘宣尼欲道光，是时陈蔡畏邻强。庸谋但解遮贤路，不解迎贤谋自昌。
芹中遇蛭强为吞，不欲缘微有害人。何事免成心腹疾，皇天惟德是相亲。
不听陈轸信张仪，六里商于果见欺。既舍黔中西换得，又令生去益堪悲。
不得商于又失齐，楚怀方寸一何迷。明知秦是虎狼国，更忍车轮独向西。
韩惠开渠止暴秦，营田万顷饱秦人。何殊般肉供羸兽，兽壮安知不害身。
秦陷荆王死不还，秪缘偏听子兰言。顷襄还信子兰语，忍使江鱼葬屈原。
猛兽来兵秪为文，岂宜凉德拟图尊。君看豹彩蒙麋质，人取无难必不存。
未知军法忌偏颇，徒解于思腹漫皤。昔日羊斟曾不预，今朝为政事如何。
诸孟憎吾似犬狞，贤臧哭孟倍伤情。季孙爱我如甘疾，疾足亡身药故宁。
吴起南奔魏国荒，必听公叔失贤良。无谋纵欲离安邑，可免河沟徙大梁。
庄辛正谏谓妖词，兵及鄢陵始悔思。见兔必能知顾犬，亡羊补栈未为迟。
曾嫌胜己害贤人，钻火明知速自焚。断足尔能行不足，逢君谁肯不酬君。
失水枯鳞得再生，翳桑无地谢深情。朱轮为染酬恩血，公子何由见赤诚。
秦袭邯郸岁月深，何人沾赠郭开金。廉颇还国李牧在，安得赵王为尔擒。
杯羹忍啜得非忠，巧佞胡为惑主聪。盈箧谤书能寝默，中山不是乐羊功。
割地求和国必危，安知坚守绝来思。年年来伐年年割，割尽韩郸何所之。
门客家臣义莫俦，漆身吞炭不能休。中行智伯思何异，国士终期国士酬。
不识囊中颕脱锥，功成方信有英奇。平原门下三千客，得力何曾是素知。
定获英奇不在多，然须设网遍山河。禽虽一目罗中得，岂可空张一目罗。
下客常才不足珍，谁为狗盗脱强秦。秦关若待鸡鸣出，笑杀临淄土偶人。
门下三千各自矜，频弹剑客独无能。田文不厌无能客，三窟全身果有凭。
兔窟穿成主再兴，辈流狐伏敢骄矜。冯讙不是无能者，要试君心欲展能。
在家能子必能臣，齐将功成以孝闻。改葬义无欺死父，临戎安肯背生君。
磷磷谁为惑温温，至宝凡姿甚易分。自是时人多贵耳，目无明鉴使俱焚。
吹毛霜刃过千金，生许徐君死挂林。宝剑徒称无价宝，行心更贵不欺心。
理国无难似理兵，兵家法令贵遵行。行刑不避君王宠，一笑随刀八阵成。
信听谗言疾不除，忠臣须杀竟何如。会稽既雪夫差死，泉下胡颜见子胥。
宝贵亲仁与善邻，邻兵何要互相臻。螳螂定是遭黄雀，黄雀须访挟弹人。
百步穿杨箭不移，养由堪教听弘规。身隆业著未知退，勿遣功名一旦隳。
鬻拳强谏惧威刑，退省怀惭不顾生。双刖忍行留痛恨，惟君适足见忠诚。
反刃相酬是匹夫，安知突骑驾群胡。有心为报怀权略，可在于期与地图。
几尺如霜利不群，恩仇未报反亡身。诚哉利器全由用，可惜吹毛不得人。
丹青徒有逞喧哗，有足由来不是蛇。杀将破军为柱国，君今官极更何加。
厨抛败肉士怀饥，仓烂余粮客未炊。临难欲行求死士，将何恩信致扶危。
忠臣祝寿吐嘉词，鲍叔临轩酒一卮。安不忘危臣所愿，愿思危困必无危。
正人徒以刃相危，贪利忘忠死不为。麋鹿命悬当有处，驱车何必用奔驰。
下泽逢蛇盖是常，还如山上见豺狼。国中有怪非蛇兽，不用贤能是不祥。
马毙厩人欲就刑，百年临尽一言生。赖逢贤相能匡救，仍免吾君播恶声。
重禄存家不敢言，小臣忧祸亦如然。明开谏诤能无罪，秪此宜为理国先。
老能劝学照余生，似夜随灯到处明。往行前言如不见，暗中无烛若为行。
三国连兵敌就擒，晋阳城下碧波深。风涛撼处看沈赵，舟楫不从翻自沈。
攻城来下惜先分，一旦家邦属四邻。徒逞威强称智伯，不知权变是愚人。
君子常闻不迫危，城崩何用急重围。叛亡能退修文德，果见中牟以义归。
三逐乡闾五去君，莫知何地可容身。杨回不是逢英鉴，白首无成一旅人。
陋巷箪瓢困有年，是时端木饫腥膻。宣尼行教何形迹，不肯分甘救子渊。
救鲁亡吴事可伤，谁令利口说田常。吴亡必定由端木，鲁亦宜其运不长。
一言能使定安危，安己危人是所宜。仁义不思垂教化，背恩亡德岂儒为。
郑相清贤慎有余，好鱼鱼至竟何如。退鱼留得终身禄，禄在何忧不得鱼。
为政何门是化源，宽仁高下保安全。如嫌水德人多狎，拯溺宜将猛济宽。
美酒浓馨客要沽，门深谁敢强提壶。苟非贤主询贤士，肯信沽人畏子獹。
社鼠穿墙巧庇身，何由攻灌若为熏。能知窟穴依形势，不听谗邪是圣君。
西子能令转嫁吴，会稽知尔啄姑苏。迹高尘外功成处，一叶翩翩在五湖。
满朝皆醉不容醒，众浊如何拟独清。江上流人真浪死，谁知浸润悮深诚。
春申随质若王图，为主轻生大丈夫。女子异心安足听，功成何更用阴谟。
连环要解解非难，忽碎瑶堦一旦间。两国相持兵不解，会应俱碎似连环。
侧影频移未退朝，喜逢贤相日从高。当时不有樊姬问，令尹何由进叔敖。
三往何劳万乘君，五来方见一微臣。微臣傲爵能轻主，霸主如何敢傲人。
敌临烹子一何庸，激怒来军速自攻。结怨岂思围不解，愚谋多以杀为雄。
简子雄心蓄霸机，贤愚聊欲试诸儿。假言藏宝非真宝，不是生知焉得知。
谔谔能昌唯唯亡，亦由匡正得贤良。一从忠谠无周舍，吾过何人为短长。
门人曾不有提弥，连嗾呀呀孰敢支。临难若教无苟免，乱朝争那以獒为。
去年秦伐我宜阳，今岁天灾旱且荒。对此不思人力困，楼门何可更高张。
冒雨如何固出畋，虑乖群约失乾乾。文侯不是贪禽者，示信将为教化先。
陈乐无懽璧在隅，宰臣怀智有微谟。苟非成子当明哲，谁是仁人可托孤。
丱岁徒闻有壮名，及令为副误荆卿。是时环柱能相副，谁谓燕囚事不成。
太子无嫌礼乐亏，愿听贫富与安危。贱贫骄物贫终在，富贵骄人贵必隳。
穰穰何祷手何赍，一呷村浆与只鸡。以少求多诚可笑，还如轻币欲全齐。
戏问将何对所耽，滑稽无骨是常谭。昔时王者皆通四，近见君王祗好三。
曲突徙薪不谓贤，焦头烂额飨盘筵。时人多是轻先见，不独田家国亦然。
少年为吏虑非循，一骑奔追委使臣。使者不追何所对，车中缘见白头人。
船骥由来是股肱，在虞虞灭在秦兴。裁量何异刀将尺，秪系用之能不能。
童稚逢蛇叹不祥，虑悲来者为埋藏。是知阳报由阴施，天爵昭然契日彰。
昔迸烧牛发战机，夜奔惊火走燕师。今来跃马怀骄惰，十万如无一撮时。
子怜温润欲归仁，吾贵坚廉是宝身。自有不贪身内宝，玉人徒献外来珍。
虞虢相依自保安，谋臣吞度不为难。贪怜璧马迷香饵，肯信之奇谕齿寒。
九牧金镕物像成，辞昏去乱祚休明。兴亡在德不在鼎，楚子何劳问重轻。
夜雨邻娃告屋倾，一宵从寄念悲惊。诚知独处从烧烛，君子行心要自明。
强兵四合国将危，赖有谋臣为发挥。城内蒿铜诚自有，无谋谁解见玄机。
按剑临笼震咄呼，鹞甘枭戮伏鸠辜。能怜钝拙诛豪俊，悯弱摧强真丈夫。
赵解重围魏再昌，信陵贤德日馨芳。昏蒙愚主听谗说，公子云亡国亦亡。
屠肆监门一贱微，信陵交结国人非。当时不是二君计，匹马那能解赵围。
走敌存亡义有余，全由雄勇与英谟。但如公子能交结，朱亥侯嬴何代无。
鹿马何难辨是非，宁劳卜筮问安危。权臣为乱多如此，亡国时君不自知。
盗贼纵横主恶闻，遂为流矢犯君轩。怪言何不早言者，若使早言还不存。
赵高胡亥速天诛，率土兴兵怨毒痡。丰沛见机群小吏，功成儿戏亦何殊。
秦法烦苛霸业隳，一夫攘臂万夫随。王侯无种英雄志，燕雀喧喧安得知。
九垓垂定弃谋臣，一阵无功便杀身。壮士诚知轻性命，不思辜负八千人。
智士宁为暗主谟，范公曾不读兵书。平生心力为谁尽，一事无成空背疽。
爱子从烹报主时，安知强啜不含悲。太公悬命临刀几，忍取杯羹欲为谁。
北伐匈奴事可悲，当时将相是其谁。君臣束手平城里，三十万兵能忍饥。
为主坚能不顾身，赴汤蹈火见忠臣。后来邦国论心义，谁是君王出热人。
共怪酂侯第一功，咸称得地合先封。韩生不是萧君荐，猎犬何人为指踪。
社肉分平未足奇，须观大用展无私。一朝如得宰天下，必使还如宰社时。
黥布称兵孰敢当，薛公三计为斟量。上中良策知非用，南取长沙是死乡。
上将风戈赏罚明，矛鋋严闭亚夫营。人君却禀将军令，按辔垂鞭为缓行。
儒素逢时得自媒，忽从徒步列公台。北辰如不延吾辈，东阁何由逐汝开。
栋梁徒自保坚贞，毁穴难防雀鼠争。不是主人知诈伪，如何柱石免欹倾。
汉代中微亦再昌，忠臣忧国冀修禳。赤精符谶诚非妄，枉杀无辜夏贺良。
权归诸吕牝鸡鸣，殷鉴昭然讵可轻。新室不囚崇外戚，水中安敢寄生营。
重赋严刑作祸胎，岂知由此乱离媒。家传揖让亦难济，况是身从倾篡来。
铜马朱眉满四方，总缘居摄乱天常。因君多少布衣士，不是公卿即帝王。
不拔金钗赂汉臣，徒嗟玉艳委胡尘。能知货贿移妍丑，岂独丹青画美人。
不纳良谋刘𬙂言，胡为衔璧向崇宣。伤哉乱帝途穷处，何必当时谮福先。
庸中佼佼铁铮铮，百万长驱入帝京。首事纵隳三善在，归仁何虑不全生。
剑蜀金汤孰敢争，子阳才业匪雄英。方知在德不在险，危栈何曾阻汉兵。
成败非儒孰可量，儒生何指指萧王。萧王得众能宽裕，吴汉归来帝业昌。
朝臣咸佞孰知非，张佚公忠语独奇。博士一言除太傅，谥为明帝信其宜。
能嫌跋扈斩梁王，宁便荣枯信段张。襄楷忠言谁佞惑，忍教奸祸起萧墙。
榜悬金价鬻官荣，千万为公五百卿。公瑾孔明穷退者，安知高卧遇雄英。
乱兵如猬走王师，社稷颠危孰为持。夜逐萤光寻道路，汉家天子步归时。
秪为曹侯数贵人，普天黔首尽黄巾。汉灵早听侍中谏，安得献生称不辰。
咸怨刑科有党偏，耕夫无不事戎旃。是时老幼饥号处，一斛黄禾五百千。
子密封侯岂所宜，能高德义必无为。当时若缚还彭氏，率土何忧不自归。
鱼悬洁白振清风，禄散亲宾岁自穷。单席寒厅惭使者，葛衣何以至三公。
为国推贤匪惠私，十金为报遽相危。无言暗室何人见，咫尺斯须已四知。
绿林清旦正朝饥，岂计行人瘦与肥。为感在原哀叫切，鹡鸰休报听双飞。
麄衣闲寂阅群书，荐达嫔妃广帝居。再实伤根嫌贵宠，惠慈劳悴育皇储。
萝挂青松是所依，松凋萝更改何枝。操刀必割腕可断，磐石徒坚心不移。
心摧目断哭江𣸣，窥浪无踪日又昏。不入重泉寻水底，此生安得见沈魂。
绿水双鸳一已沈，皇天更欲配何禽。不将血涕随霜刃，谁见朱殷未死心。
君恶奢华意不欢，一言从俭亦何难。但能和乐同琴瑟，未必恩情在绮纨。
狱无良吏雪无由，处处戈鋋自执仇。吕母衔冤穷老妇，亦能为帅复私雠。
豫州军败信途穷，徐庶推能荐卧龙。不是卑词三访谒，谁令玄德主巴邛。
一家区宇忽三分，龌龊车书曷足论。定有伊姜为佐辅，忍教鸿雁各乾坤。
万峰如剑载前来，危阁横空信险哉。对此玄休长叹息，方知刘禅是庸才。
吴宫季主恣骄奢，移尽江南百媚花。一旦狂风江上起，花随风散落谁家。
王表闻声莫见身，吴中敬事甚君亲。是知邦国将亡灭，不听人臣听鬼神。
轻财重义见英奇，圣主贤臣是所依。公瑾窘饥求子敬，一言才起数船归。
汉贪金帛鬻公卿，财赡羸军冀国宁。晋武鬻官私室富，是知犹不及桓灵。
君人为理在安民，论道求贤德自新。经国远图无所问，何曾言指一何神。
蛙鸣堪笑问官私，更劝饥人食肉糜。蒙昧万机犹妇女，寇戎安得不纷披。
贾后甘为废戮人，齐王还杀赵王伦。一从天下无真主，瓜割中原四百春。
蕃汉戈矛遍九垓，两京簪绂走黄埃。刘聪大会平阳日，遣帝行觞事可哀。
耕牛吃尽大田荒，二两黄金籴斗粮。御粥又闻无曲屑，不降胡虏奈饥肠。
谁疑忠谏郭钦言，不逐戎夷出塞垣。晋室既无明圣主，果为胡虏乱中原。
六合谁为辅弼臣，八风昏处尽胡尘。是知济弱扶倾术，不属高谈虚论人。
韩魏荆扬日岂堪，胡风看欲过江南。中原一片生灵血，谁秉王纲色不惭。
闻说贪泉近郁林，隐之今日得深斟。徒言滴水能穿石，其那坚贞匪石心。
贪泉何处是泉源，只在灵台一点间。必也心源元自有，此泉何必在江山。
戎羯谁令识善言，刑将不舍遽能原。垂成却罢凤仪殿，仍改逍遥纳谏园。
官从主簿至专征，谁遣凉王破赵名。益信用贤由拔擢，穰苴不是将家生。
太武南征似卷蓬，徐阳兖蔡杀皆空。从来吊伐宁如此，千里无烟血草红。
明庄节闵并罹殃，命在朱高二悖王。已叹一年三易换，更嗟殴辱下东廊。
百万南征几马归，叛亡如猬亦何悲。宾擒敌国诸戎主，更遣权兵过在谁。
空知勇锐不知兵，困兽孤军未可轻。安有长驱百余万，身驰几旅欲先征。
水影星光怪异多，不思修德事干戈。无谋拒谏仍轻敌，国破身擒将奈何。
栖栖老楚未遭时，债主凭陵似迫危。人杰既为王谧识，刁逵诛斩独何悲。
肆意荒狂杀不辜，方嗟废帝又苍梧。自言威震为英武，肯虑湘东与玉夫。
定策谁扶捕鼠儿，不忧萧衍畏潘妃。长围既合刀临项，犹惜金钱对落晖。
梁武年高厌六龙，繁华声色尽归空。不求贤德追尧舜，翻作忧囚一病翁。
兴亡何故遽环回，汤纣身为事可哀。莫是自长嫌胜己，蔽贤犹执匹夫才。
救兵方至强抽军，与贼开城是简文。曲项琵琶催酒处，不图为乐向谁云。
木栅江城困魏军，王褒横议遏谋臣。宾降未免俱为戮，一死安能谢益仁。
叛奴逃数岂堪留，忠节曾无肯到头。朱异早能同远见，青衫宁假帝登楼。
徒览儒书不学兵，彦和虚得不廉名。四郊多垒犹相罪，国破将何谢太清。
为政残苛兽亦饥，除饥机在养疲羸。人能善政兽何暴，焉用劳人以槛为。
宣帝骄奢恣所为，后宫升降略无时。乘危自有妻公在，安许鸾凰是尉迟。
忠谏能坚信正臣，三沈三屈竟何云。每沈良久方能语，及语还呼桀纣君。
孤儿寡妇忍同欺，辅政刚教篡夺为。矫诏必能疏昉译，直臣诚合重颜仪。
腹生奚强有亲疏，怜者为贤弃者愚。储贰不遭谗构死，隋亡宁便在江都。
拒谏劳兵作祸基，穷奢极武向戎夷。兆人疲弊不堪命，天下嗷嗷新主资。
破敌江军意气豪，请除倾国斩妖娆。红绡忍染娇春雪，瞪目看行切玉刀。
入海浮生汗漫秋，紫皇高宴五云楼。霓裳曲罢天风起，吹散仙香满十洲。
楼鏁彤霞地绝尘，碧桃花发九天春。东皇近日慵游宴，闲煞瑶池五色麟。
上清仙路有丹梯，影响行人到即迷。不会无端个渔父，阿谁教入武陵溪。
本来方朔是真仙，偶别丹台未得还。何事玉皇消息晚，忍教憔悴向人间。
新拜天官上玉都，紫皇亲授五灵符。群仙个个来相问，人世风光似此无。
有国由来在得贤，莫言兴废是循环。武侯星落周瑜死，平蜀降吴似等闲。
一树繁英夺眼红，开时先合占东风。可怜地僻无人赏，抛掷深山乱木中。
夹路轻风撼柳条，雨侵春态动无憀。采香陌上谁家女，湿损钗头翡翠翘。
满城春色花如雪，极目烟光月似钩。总是动人乡思处，更堪容易上高楼。
汉武年高慢帝图，任人曾不问贤愚。直饶四老依前出，消得江充宠佞无。
门掩松萝一迳深，偶携藜杖出前林。谁知尽日看山坐，万古兴亡总在心。
点点渔灯照浪清，水烟疏碧月胧明。小滩惊起鸳鸯处，一只采莲船过声。
家隔西秦无远信，身随东洛度流年。病来旅馆谁相问，牢落闲庭一树蝉。
旅怀秋兴正无涯，独倚危楼四望赊。谷变陵迁何处问，满川空有旧烟霞。
雪冻阴河半夜风，战回狂虏血漂红。据鞍遥指长安路，须刻麟台第一功。
愁听南楼角又吹，晓鸡啼后更分离。如何销得凄凉思，更劝灯前酒一卮。
霜梅先拆岭头枝，万卉千花冻不知。留得和羹滋味在，任他风雪苦相欺。
入谷先生一阵香，异花奇木簇禅堂。可怜门外高低路，万毂千蹄日日忙。
茅屋萧寥烟暗后，松窗寂历月明初。此时谁念孤吟客，唯有黄公一帙书。
天上瑶池覆五云，玉麟金凤好为群。不须更饮人间水，直是清流也汗君。
悠悠信马春山曲，芳草和烟铺嫩绿。正被离愁着莫人，那堪更过相思谷。
圣泽安排当散地，贤侯优贷借新居。闲中亦有闲生计，写得南华一部书。
乱云堆里结茅庐，已共红尘迹渐疏。莫问野人生计事，窗前流水枕前书。
行尽江南数十程，晓星残月入华清。朝元阁上西风急，都入长杨作雨声。
一别家山十六程，晓来和月到华清。朝元阁上西风急，都入长杨作雨声。
种茶岩接红霞坞，灌稻泉生白石根。皤腹老翁眉似雪，海棠花下戏儿孙。
短羽新来别海阳，真珠高卷语雕梁。佳人未必全听尔，正把金针绣凤凰。
寒云古木罩星台，凡骨仙踪信可哀。二十年前曾此到，一千年内未归来。
零零夜雨渍愁根，触物伤离好断魂。莫怪杜鹃飞去尽，紫微花里有啼猿。
一巢功绩破春光，絮落花残两翅狂。月树风枝不栖去，强来言语泥雕梁。
难把菱花照素颜，试临春水插花看。木兰船上游春子，笑指荆钗下远滩。
何处相逢万事忙，卓家楼上百淘香。明朝渐近山僧寺，更为残花醉一场。
庾家楼上谢家池，处处风烟少旧知。明日落花谁共醉，野溪猿鸟恨归迟。
碧坞烟霞昼未开，游人到处尽裴回。凭谁借问岩前叟，曾托吾皇一梦来。
于公恸哭三年旱，邹衍含愁五月霜。今我幽愁还似古，皇天无语但苍苍。
秦地城池二百年，何期如此贱田园。一顷麦苗硕伍米，三间堂屋二千钱。
位乖燮理致伤残，四面墙匡不忍看。正是花时堪下泪，相公何必更追欢。
昔日郎君今刺史，朱元依旧守朱门。今朝竹马诸童子，尽是当时竹马孙。
积玉堆金官又崇，祸来倏忽变成空。五年荣贵今何在，不异南柯一梦中。
一种芳菲出后庭，却输桃李得佳名。谁能为向天人说，从此移根近太清。
飒飒西风满院栽，蘂寒香冷蝶难来。他年我若为青帝，报与桃花一处开。
待到秋来九月八，我花开后百花杀。冲天香阵透长安，满城尽带黄金甲。
记得当年草上飞，铁衣着尽著僧衣。天津桥上无人识，独倚栏干看落晖。
汉家仙仗在咸阳，洛水东流出建章。野老至今犹望辛，离宫秋树独苍苍。
汨没朝班愧不才，谁能低折向尘埃。青山得去且归去，官职有来还自来。
魂归寥廊魄归泉，只住人间十五年。昨日施僧裙带上，断肠犹系琵琶弦。
一别人间岁月多，归来人事已销磨。惟有门前鉴池水，春风不改旧时波。
导和气兮袭氤氲，宣皇使兮彰圣神。服遐裔兮敷质文，格苗扈兮息烟尘。
紫燎光销大驾归，御楼初见赭黄衣。千声鼓定将宣赦，竿上金鸡翅欲飞。
北阙晴分五凤楼，嵩山秀色护神州。洛河自契千年运，更拟波中出九畴。
中兴殿上晓光融，一炷天香舞瑞风。百辟虔心齐稽首，卷帘遥见御衣红。
日和风暖御楼时，万姓齐瞻八彩眉。瑞气祥烟笼细仗，合门宣赦四方知。
凤吹鸾歌晓日明，丰年观稼出神京。封人争献南山寿，五色云中御辇平。
圣主临轩待晓时，穿花宫漏正迟迟。鸡人一唱乾坤晓，百辟分班俨羽仪。
朦胧西月照池亭，初夜椒房掩画屏。宫女相呼有何事，上楼同看老人星。
红泥椒殿缀珠珰，帐蹙金龙窣地长。红兽慢然天色暖，凤炉时复𦶟沈香。
九重楼殿簇丹青，高柳含烟覆井亭。宫内不知今日几，自来阶下数尧蓂。
寝殿香浓玉漏严，云随凉月下西南。帐前宫女低声道，主上还应梦傅岩。
绕殿钩栏压玉阶，内人轻语凭葱苔。皆言明主垂衣理，不假朱云傍槛来。
颟顸冰面莹池心，风刮瑶阶腊雪深。怪得宫中无兽炭，步摇钗是辟寒金。
兰殿春融自靘笙，玉颜风透象纱明。金簧如语莺声滑，可使云和独得名。
兰烛时将凤髓添，寒星遥映夜光帘。龙楼露著鸳鸯瓦，谁近螭头掷玉签。
玉甃莲池春水平，小鱼双并锦鳞行。内中知是黄河样，九曲今年彻底清。
真珠帘外静无尘，耿耿凉天景象新。金殿夜深银烛晃，宫嫔来奏月重轮。
鱼犀月掌夜通头，自著盘莺锦臂鞲。多把沈檀配龙麝，宫中掌浸十香油。
香云双飐玉蝉轻，侍从君王苑里行。嘉瑞忽逢连理木，一时跪拜贺文明。
金鸾双立紫檀槽，暖殿无风韵自高。含笑试弹红蘂调，君王宣赐酪樱桃。
斑簟如霞可殿铺，更开新进瑞莲图。谁人筑损珊瑚架，子细看时认沥苏。
金盆初晓洗纤纤，银鸭香焦特地添。出户忽看春雪下，六宫齐卷水晶帘。
暖金盘里点酥山，拟望君王子细看。更向眉中分晓黛，岩边染出碧琅玕。
云母屏前绣柱衣，龙床闲卷谏书帏。黄金槛外螭头活，日照红兰露未晞。
楼西残月尚胧明，中禁鸡人报晓声。清旦司天台进状，夜来晴霁泰阶平。
纤辔摩轩响佩环，银台门外集鸳鸾。三钟五鼓祥烟敛，日照仙人捧露盘。
司膳厨中也禁烟，春宫相对画秋千。清明节日颁新火，蜡炬星飞下九天。
宫木交芳色尽深，和风轻舞早莺吟。侍臣不异东方朔，应喜仙桃满禁林。
贡橘香匀䩋𩉙容，星光初满小金笼。近臣押赐诸王宅，拜了方开敕字封。
献寿朝元欲偃戈，航深梯险竞骈罗。若论万国来朝日，比并涂山更较多。
艳阳风景簇神州，杏蘂桃心照凤楼。遥望青青河畔草，几多归马与休牛。
銮舆观稼晚方归，日月旗中见御衣。万姓焚香惟顶礼，瑞雪随伞入宫闱。
宫庭皆应紫微垣，壮丽宸居显至尊。赤子颙颙瞻父母，已将仁德比乾坤。
三农皆已辟田畴，又见金门出土牛。块雨条风符圣化，嘉禾看却报新秋。
进食门前水陆陈，大官斋洁贡时新。明君宵旰分甘处，便索金盘赐重臣。
层台金碧惹红霞，仙掌亭亭对月华。昨夜盘中甘露满，婕妤争去奏官家。
水殿垂帘冷色凝，一床珍簟展春冰。才人侍立持团扇，金缕双龙贴碧藤。
香鸭烟轻𦶟水沈，云鬟闲坠凤犀簪。珠帘半卷开花雨，又见芭蕉展半心。
莺锦蝉罗撒麝脐，狻猊轻喷瑞烟迷。红酥点得香山小，卷上珠帘日未西。
锦褥花明满殿铺，宫娥分坐学樗蒲。欲教官马冲关过，咒愿纤纤早掷卢。
小楼花簇钿山低，金雉双来蹋马齐。夸向傍人能彩戏，朝来赢得鹭鸶犀。
红鬃白马嫩龙飞，天厩供来入紫微。遥见玉阶嘶不已，应缘识得赭黄衣。
班定千牛立受宣，佩刀搢笏凤墀前。一声不坐祥云合，鸳鹭依行拜两边。
三殿香浓晓色来，祥鸾威凤待门开。锵金佩玉趋丹陛，总是和羹作砺才。
两番供奉打球时，鸾凤分厢锦绣衣。虎骤龙腾宫殿响，骅骝争趁一星飞。
凤池冰泮岸莎匀，柳眼花心雪里新。都是九重和暖地，东风先报禁园春。
紫气氤氲满帝都，映楼明月锁金铺。银泥殿里嫌红烛，教近龙床着火珠。
地衣初展瑞霞融，绣帽金铃舞舜风。吹竹弹丝珠殿响，坠仙双降五云中。
锦策匀铺寒玉齐，星锤高运日通犀。铿金曲罢春冰碎，跪拜君王粉面低。
珠帘静卷水亭凉，玉蘂风飘小槛香。几处按歌齐入破，双双雏燕出宫墙。
宫娥解禊艳阳时，鹢舸兰桡满凤池。春水如蓝垂柳醉，和风无力袅金丝。
白玉阶前菊蘂香，金杯仙酝赏重阳。层台云集梨园乐，献寿声声祝万康。
天籁吟风社燕归，渚莲香老碧苔肥。夜来霜坠梧桐叶，诸殿平明进御衣。
𬬻𦶟香檀兽炭痴，真珠帘外雪花飞。六宫进酒尧眉寿，舞凤盘龙满御衣。
云行风静早秋天，竞绕盆池蹋采莲。罨画披袍从窣地，更寻宫柳看鸣蝉。
阑珊星斗缀珠光，七夕宫嫔乞巧忙。总上穿针楼上去，竞看银汉洒琼桨。
宝瑟凄锵夜漏余，玉阶闲作对蟾蜍。秋光寂历银河转，已见宫花露滴疏。
春风金袅万年枝，簇白团红烂熳时。宫女竞思游御苑，大家齐奏圣人知。
乾文初见泰阶平，日月常遵阁道行。昨夜仰观垂象正，拱辰星宿转分明。
锵锵济济赴延英，渐近重瞳目转明。君圣臣贤鱼水契，鸿基须贺永清平。
天厩骖𬴂集嫩龙，雪光相照晓嘶风。昂头步步金鞍稳，掌扇花前御路中。
金吾细仗俨威仪，圣旨凝旒对远夷。晓日曈昽瞻玉案，丁冬环珮满彤墀。
正旦垂旒御八方，蛮夷无不奉梯航。群臣舞蹈称觞处，雷动山呼万岁长。
圣主躬耕在籍田，公卿环卫待丰年。五风十雨余粮在，金殿惟闻奏舜弦。
圣日垂科委所司，英才咸喜遇明时。春宫进榜莺离谷，月殿香残桂魄枝。
天街香满瑞云生，红伞凝空景日明。先遣五坊排猎骑，为民除害出神京。
内宴初开锦绣攒，教坊齐奏万年欢。箫韶响亮春云合，日照尧阶舞瑞鸾。
视草词臣直玉堂，对来新赐锦袍香。班资最在云霄上，长是先迎日月光。
玉殿朦胧散晓光，金龙高喷九天香。摵鞭声定初开扇，百辟齐呼万岁长。
五色卿云复九重，香烟高舞御𬬻中。含元殿里行仁德，四海车书已混同。
欲封丹诏紫泥香，朱篆龙文御印光。汗涣丝纶出丹禁，便从天上凤衔将。
越溪姝丽入深宫，俭素皆持马后风。尽道君王修圣德，不劳辞辇与当熊。
早梅初向雪中明，风惹奇香粉蘂轻。谁道落花堪𫖃面，竞来枝上采繁英。
暖殿奇香馥绮罗，窗间初学绣金鹅。才经冬至阳生后，今日工夫一线多。
金井澄泉玉液香，瑠璃深殿自清凉。温汤头进瓜初熟，后至宫嫔未得尝。
绣闼雕甍列锦闺，珍奇惟待凤凰栖。杏梁烜赫晴霞展，时见空虚坠燕泥。
龙凤金鞍软玉缏，雪花光照锦连干。驾头直指西郊去，晓日寒生讲武天。
戛云楼上定风盘，雀跃猿跳总不难。要对君王逞轻捷，御楼时拟上鸡竿。
停稳春衫窣地长，通天犀带缀金章。近臣衔命离丹禁，高捧恩波洒万方。
垂黎玉押春帘卷，不夜珠楼晓鉴开。袍袴宫人走迎驾，东风吹送御香来。
金吾勘契自通宫，楼上初闻唱刻闲。金殿香高初唤仗，数行鸳鹭各趋班。
螺髻凝香晓黛浓，水精㶉𫛶飐轻风。金钗斜戴宜春胜，万岁千秋绕鬓红。
缕金团扇对纤𫄨，正是深宫捧日时。要对君王说幽意，低头佯念婕妤诗。
结金冠子学梳蝉，碾玉蜻蜓缀鬓偏。寝殿垂帘悄无事，试香闲立御炉前。
金马词臣夜受宣，授毫交直八花砖。白麻草了初呈进，称旨丝纶下九天。
平明光政便门开，已见忠臣早入来。自是枢机符造化，大罗天上曜三台。
红罗窗里绣偏慵，亸袖闲隈碧玉笼。兰殿春晴鹦鹉睡，结条钗飐落花风。
晓光初入右银台，鸳鹭分班启沃来。如水如鱼何际会，尽言金鼎得盐梅。
立名金马近尧阶，尽是家传八斗才。麻尾尚犹龙字湿，便从天上凤衔来。
狻猊镇角舞筵张，鸾凤花分十六行。轻动玉纤歌遍慢，时时偷眼看君王。
碧罗冠子簇香莲，结胜双衔利市钱。花下贪忙寻百草，不知遗却蹙金蝉。
兰省初除傅粉郎，静端霜简入鸳行。明庭转制浑无事，朝下空余鸡舌香。
采访宁遗草泽人，诏搜无不降蒲轮。集贤殿里开炉冶，待把黄金铸重臣。
红玉纤纤捧暖笙，绛唇呼吸引春莺。霓裳曲罢君王笑，宜近前来与改名。
绣额朱门插艾人，羞将角黍近香唇。平明朝下夸宣赐，五色香丝系臂新。
芙蓉冠子水精簪，闲对君王理玉琴。鹭颈莺唇胜仙子，步虚声细象窗深。
金马门开侍从归，御香犹惹赐来衣。晓光满院金鱼冷，红药花擎宿露飞。
便殿朝回卸玉簪，竞来芳槛摘花心。风和难捉花中蝶，却向窗间弄绣针。
君王朝下未梳头，长晕残眉侍鉴楼。扼臂交光红玉软，起来重拟理箜篌。
九重天上实难知，空遣微臣役梦思。葵藿一心期捧日，强搜狂斐拟宫词。
白芷汀寒立鹭鸶，苹风轻翦浪花时。烟羃羃，日迟迟，香引芙蓉惹钓丝。
软碧摇烟似送人，映花时把翠眉嚬。青青自是风流主，慢飐金丝待洛神。
瑟瑟罗裙金缕腰，黛眉隈破未重描。醉来𫜪损新花子，拽住仙郎尽放娇。
鹊桥初就咽银河，今夜仙郎自姓和。不是昔年攀桂树，岂能月里索姮娥。
百戏罢，五音清，解红一曲新教成。两个瑶池小仙子，此时夺却柘枝名。
华夷图上见洋川，知在青山绿水边。官闲最好游僧舍，江近应须买钓船。
高却垣墙钥却门，监丞从此罢垂纶。池中鱼鳖应相贺，从此方知有主人。
社公今日没心情，为乞治聋酒一瓶。恼乱玉堂将欲遍，依稀巡到第三厅。
千年埋没竟何为，变化宜将万物齐。安得风胡借方便，铸成神剑斩鲸鲵。
古寺松轩雨声别，寒窗听久诗魔发。记得年前在赤城，石楼梦觉三更雪。
万叶红绡翦尽春，丹青任写不如真。风光九十无多日，难惜尊前折赠人。
平吞六国更何求，童女童男问十洲。沧海不回应怅望，始知徐福解风流。
家临泾水隔秦川，来往关河路八千。堪恨此身何处老，始皇桥畔又经年。
昭裔登庸汝未登，凤池鸡树冷如冰。何如且作宣徽使，免被人呼粥饭僧。
折花携酒看龙窝，镂玉长旌俊彦过。他日各为云外客，碧纱笼却又如何。
座主登庸归凤阙，门生批诏立鳌头。玉堂旧阁多珍玩，可作西斋润笔不。
池莲憔悴无颜色，园竹低垂减翠阴。园竹池莲莫惆怅，相看恰似主人心。
金殿试回新折桂，将军留辟向江城。思量一醉犹难得，辜负扬州管记名。
枯箨危根缴石头，千竿交映近清流。堪珍仲宝穷幽笔，留得荆湘一片秋。
风柳摇摇无定枝，阳台云雨梦中归。他年蓬岛音尘断，留取尊前旧舞衣。
昔年凄断此江湄，风满征帆泪满衣。今日重怜鹡鸰羽，不堪波上又分飞。
谁家旧宅春无主，深院帘垂杏花雨。香飞绿琐人未归，巢燕承尘默无语。
日高闲步下堂阶，细草春莎没绣鞋。折得玫瑰花一朵，凭君簪向凤皇钗。
佳人一去无消息，梦觉香残愁复入。空庭悄悄月如霜，独倚阑干伴花立。
琼节高吹宿凤枝，风流交我立忘归。最怜瑟瑟斜阳下，花影相和满客衣。
他皆携酒寻芳去，我独关门好静眠。唯有杨花似相觅，因风时复到床前。
宫门长闭舞衣闲，略识君王鬓便斑。却羡落花春不管，御沟流得到人间。
不嗟白发曾游此，不叹征帆无了期。尽日凭阑谁会我，祗悲不见韩垂诗。
匀如春涧长流水，怨似秋枝欲断蝉。可惜人间容易听，清声不到御楼前。
几年不到东岩下，旧住僧亡屋亦无。寒日萧条何物在，朽松经烧石池枯。
偶罢阿衡来典郡，固无闲可物应官。凭君为报群胥道，莫作循州刺史看。
春来涨水流而活，晓色西山势似行。玉洞主人经劫在，携竿步步就长生。
跁跒为诗跁跒书，不封将去寄仙都。仙翁拍手应相笑，得似秦朝次仲无。
锦衣红夺彩霞明，侵晓春游向野庭。不识农夫辛苦力，骄骢蹋烂麦青青。
独宿大中年里寺，樊笼得出事无心。寒山梦觉一声磬，霜叶满林秋正深。
仙界路遥云缥渺，古坛风冷叶萧骚。后来岂合言淹滞，一尉升腾道最高。
园林萧洒闻来久，欲访因循二十秋。今日开襟吟不尽，碧山重叠水长流。
那堪雨后更闻蝉，溪隔重湖路七千。忆昔故园杨柳岸，全家送上渡头船。
五斗徒劳谩折腰，三年两鬓为谁焦。今朝官满重归去，还挈来时旧酒瓢。
寒云淡淡天无际，片帆落处沙鸥起。水阔风高日复斜，扁舟独宿芦花里。
一从携手阻戈鋋，屈指如今已十年。长记二林同宿夜，竹斋听雨共忘眠。
一茎二茎华发生，千枝万枝梨花白。春色江南独未归，今朝又送还乡客。
万里黄云冻不飞，碛烟烽火夜深微。胡儿移帐寒笳绝，雪路时闻探马归。
锦缆龙舟万里来，醉乡繁盛忽尘埃。空余两岸千株柳，雨叶风花作恨媒。
吟登萧寺旃檀阁，醉倚王家玳瑁筵。远远朝宗出白云，方圆随处性长存。
雪爪星眸世所稀，摩天专待振毛衣。虞人莫谩张罗网，未肯平原浅草飞。
蝶散莺啼尚数枝，日斜风定更离披。看多记得伤心事，金谷楼前委地时。
别梦依依到谢家，小廊回合曲阑斜。多情只有春庭月，犹为离人照落花。
酷怜风月为多情，还到春时别恨生。倚柱寻思倍惆怅，一场春梦不分明。
暂到高唐晓又还，丁香结梦水潺潺。不知云雨归何处，历历空留十二山。
彭泽初栽五树时，只应闲看一枝垂。不知天意风流处，要与佳人学画眉。
暖傍离亭静拂桥，入流穿槛绿阴摇。不知落日谁相送，魂断千条与万条。
十首当年有旧词，唱青歌翠几无遗。未曾得向行人道，不谓离情莫折伊。
陶潜彭泽五株柳，潘岳河阳一县花。两处争如阳朔好，碧莲峰里住人家。
岸柳萧疏野荻秋，都门行客莫回头。一条灞水清如剑，不为离人割断愁。
杀声沈后野风悲，汉月高时望不归。白骨已枯沙上草，家人犹自寄寒衣。
今人地藏古人骨，古人花为今人发。江南何处葬西施，谢豹空闻采香月。
麻姑井边一株杏，花开不如古时红。西邻蔡家十岁女，年年二月卖东风。
帝烛荧煌下九天，蓬莱宫晓玉炉烟。无央鸾凤随金母，来贺熏风一万年。
正殿云开露冕旒，下方珠翠压鳌头。天鸡唱罢南山晓，春色光辉十二楼。
万宇灵祥拥帝居，东华元老荐屠苏。龙池遥望非烟拜，五色曈昽在玉壶。
宝祚河宫一向清，龟鱼天篆益分明。近臣谁献登封草，五岳齐呼万岁声。
一宵何期此灵境，五粒松香金地冷。西僧示我高隐心，月在中峰葛洪井。
阖闾宫娃能采莲，明珠作佩龙为船。三千巧笑不复见，江头废苑花年年。
青冥结根易倾倒，沃洲山中双树好。瑠璃宫殿无斧声，石上萧萧伴僧老。
竹斋睡余柘浆清，麟凤诱我劳此生。勿忆天台掩书坐，涧云起尽红峥嵘。
芙蓉楼中饮君酒，骊驹结言春杨柳。豫章花落不见归，一望东风堪白首。
𫛸鴂初鸣洲渚满，龙蛇洗鳞春水暖。病多欲问山寺僧，湖上人传石桥断。
九十春光在何处，古人今人留不住。年年白眼向黔娄，唯放蛴螬飞上树。
绿衣宛地红倡倡，熏风似舞诸女郎。南邻荡子妇无赖，锦机春夜成文章。
古道夤缘蔓黄葛，桓伊冢西春水阔。村翁莫倚横浦罾，一半鱼虾属鹈獭。
春山杜鹃来几日，夜啼南家复北家。野人听此坐惆怅，恐畏踏落东园花。
不是苕溪厌看月，天涯有程云树凉。何意汀洲剩风雨，白苹今日似潇湘。
日夕鲲鱼梦南国，苕阳水高迷渡头。故山秋风忆归去，白云又被王孙留。
千里潺湲建溪路，梦魂一夕西归去。龙舼欲上巴兽滩，越王金鸡报天曙。
不压东溪绿玉君，天坛双凤有时闻。一峰晓似朝仙处，青节森森倚绛云。
万枝朝露学潇湘，杳霭孤亭白石凉。谁道乖龙不得雨，春雷入地马鞭狂。
啸入新篁一里行，万竿如瓮锁龙泓。惊巢翡翠无寻处，闲倚云根刻姓名。
青岚帚亚思吾祖，绿润偏多忆蔡邕。长听南园风雨夜，恐生鳞甲尽为龙。
迸玉闲抽上钓矶，翠苗番次脱霞衣。山童泥乞青騘马，骑过春泉掣手飞。
须题内史琅玕坞，几醉山阳瑟瑟村。剩养万茎将扫俗，莫教凡鸟闹云门。
一溪云母间灵花，似到封侯逸士家。谁识雌雄九成律，子乔丹井在深涯。
燕燕雏时紫米香，野溪羞色过东墙。诸儿莫拗成蹊笋，从结高笼养凤皇。
一节呼龙万里秋，数茎垂海六鳌愁。更须瀑布峰前种，云里阑干过子猷。
丘壑谁堪话碧鲜，静寻春谱认婵娟。会当小杀青瑶简，图写龟鱼把上天。
玄圃千春闭玉丛，湛阳一祖碧云空。不须骚屑愁江岛，今日南枝在国风。
洪崖岭上秋月明，野客枕底章江清。蓬壶宫阙不可梦，一一入楼归雁声。
十年蓬转金陵道，长哭青云身不早。故乡逢尽白头人，清江颜色何曾老。
黠虏迢迢未肯和，五陵年少重横戈。谁家不结空闺恨，玉箸阑干妾最多。
羽管慵调怨别离，西园新月伴愁眉。容华不分随年去，独有妆楼明镜知。
忆饯良人玉塞行，棃花三见换啼莺。边场岂得胜闺阁，莫逞雕弓过一生。
惆怅江南早雁飞，年年辛苦寄寒衣。征人岂不思乡国，只是皇恩未放归。
水阁莲开燕引雏，朝朝攀折望金吾。闻道碛西春不到，花时还忆故园无。
自从清野戍辽东，舞袖香销罗幌空。几度长安发梅柳，节旄零落不成功。
长夜孤眠倦锦衾，秦楼霜月苦边心。征衣一倍装绵厚，犹虑交河雪冻深。
瀚海长征古别离，华山归马是何时。仍闻万乘尊犹屈，装束千娇嫁郅支。
沙塞依稀落日边，寒宵魂梦怯山川。离居渐觉笙歌懒，君逐嫖姚已十年。
万里轮台音信稀，传闻移帐护金微。会须麟阁留踪迹，不斩天骄莫议归。
黄鹤春风二千里，山人佳期碧江水。携琴一醉杨柳堤，日暮龙沙白云起。
虞韶九奏音犹在，只是巴童自弃遗。闲卧清秋忆师旷，好风摇动古松枝。
一顾成周力有余，白云闲钓五溪鱼。中原莫道无麟凤，自是皇家结网疏。
长爱真人王子乔，五松山月伴吹箫。从他浮世悲生死，独驾苍鳞入九霄。
越里娃童锦作襦，艳歌声压郢中姝。无人说向张京兆，一曲江南十斛珠。
云堆西望贼连营，分阃何当举义兵。莫道羔裘无壮节，古来成事尽书生。
髣髴三株植世间，风光满地赤城闲。无因秉烛看奇树，长伴刘公醉玉山。
海曲春深满郡霞，越人多种刺桐花。可怜虎竹西楼色，锦帐三千阿母家。
石氏金园无此艳，南都旧赋乏灵材。只因赤帝宫中树，丹凤新衔出世来。
猗猗小艳夹通衢，晴日熏风笑越姝。只是红芳移不得，刺桐屏幛满中都。
不胜攀折怅年华，红树南看见海涯。故国春风归去尽，何人堪寄一枝花。
赤帝常闻海上游，三千幢盖拥炎州。今来树似离宫色，红翠斜欹十二楼。
后来台席更何人，都护朝天拜近臣。长笑当时汉卿士，等闲恩泽画麒麟。
匝地歌钟镇海隅，城池鞅掌旧名都。不知珠履三千外，更许侯嬴寄食无。
汉主东封报太平，无人金阙议边兵。纵饶夺得林胡塞，碛地桑麻种不生。
誓扫匈奴不顾身，五千貂锦丧胡尘。可怜无定河边骨，犹是春闺梦里人。
陇戍三看塞草青，楼烦新替护羌兵。同来死者伤离别，一夜孤魂哭旧营。
黠虏生擒未有涯，黑山营阵识龙蛇。自从贵主和亲后，一半胡风似汉家。
近来诗思清于水，老去风情薄似云。已向升天得门户，锦衾深愧卓文君。
金栏白的善𥮾𥰭，双凤夜伴江南栖。十洲人听玉楼晓，空向千山桃杏枝。
何年种芝白云里，人传先生老莱子。消磨世上名利心，澹若岩间一流水。
一衲净居云梦合，秋来诗思祝融高。何因知我津涯阔，远寄东溟六巨鳌。
伏龙山横洲渚地，人如白苹自生死。洪崖成道二千年，唯有徐君播青史。
忆昔鄱阳旅游日，曾听南家争捣衣。今夜重开旧砧杵，当时还见雁南飞。
闲来仙观问希夷，云满星坛水满池。羽客不知何处去，洞前花落立多时。
行杯酌罢歌声歇，不觉前汀月又生。自是离人魂易断，落花芳草本无情。
松桂烟霞蔽梵宫，诗流闲去访支公。石堂磬断相逢夜，五老月生谿影空。
早是春愁触目生，那堪春夕酒初醒。贯珠声罢人归去，半落桃花月在庭。
暮春滴血一声声，花落年年不忍听。带月莫啼江畔树，酒醒游子在离亭。
千峰雪尽鸟声春，日永孤吟野水滨。霄汉路岐升未得，花时空拂满衣尘。
巫峡云深湘水遥，更无消息梦空劳。梦回深夜不成寐，起立闲庭花月高。
危言危行是男儿，倚伏相牵岂足悲。莫向汀洲时独立，悠悠斜日照江蓠。
春来无树不青青，似共东风别有情。闲忆旧居湓水畔，数枝烟雨属啼莺。
最爱青青水国中，莫愁门外间花红。纤纤无力胜春色，撼起啼莺恨晚风。
功名未立诚非晚，骨肉分飞又入秋。枕上不堪残梦断，壁蛩窗月夜悠悠。
渔休渭水兴周日，龙起南阳相蜀时。不遇文王与先主，经天才业拟何为。
残烛犹存月尚明，几家帏幌梦魂惊。星河渐没行人动，历历林梢百舌声。
影未沈山水面红，遥天雨过促征鸿。魂销举子不回首，闲照槐花驿路中。
香尘未歇暝烟收，城满笙歌事胜游。自是离人睡长早，千家帘卷月当楼。
懒穿幽径冲鸣鸟，忍踏清阴损翠苔。不似闭门欹枕听，秋声如雨入轩来。
一梦奢华去不还，断墙花发岂堪看。玉纤素绠知何处，金井梧枯碧甃寒。
㶉𫛶双飞下碧流，蓼花苹穗正含秋。茜裙二八采莲去，笑冲微雨上兰舟。
竹轩临水静无尘，别后凫鹥入梦频。杜若菰蒲烟雨歇，一溪春色属何人。
长涯烟水又含秋，吏散时时独上楼。信断兰台乡国远，依稀王粲在荆州。
尘昏菱鉴懒修容，双脸桃花落尽红。玉塞梦归残烛在，晓莺窗外啭梧桐。
边无音信暗消魂，茜袖香裙积泪痕。海燕归来门未掩，悠悠花落又黄昏。
送别人归春日斜，独鞭羸马指天涯。月生江上乡心动，投宿匆忙近酒家。
极目青青垅麦齐，野塘波阔下凫鹥。阳乌景暖林桑密，独立闲听戴胜啼。
门鏁帘垂月影斜，翠华咫尺隔天涯。香铺罗幌不成梦，背壁银缸落尽花。
金波寒透水精帘，烧尽沈檀手自添。风递笙歌门已掩，翠华何处夜厌厌。
晚凉含笑上兰舟，波底红妆影欲浮。陌上少年休植足，荷香深处不回头。
沈沈楼影月当午，冉冉风香花正开。芳草迢迢满南陌，王孙何处不归来。
门外尘飞暑气浓，院中萧索似山中。最怜煮茗相留处，疏竹当轩一榻风。
泥书捧处圣恩新，许觐庭闱养二亲。蝼蚁至微宁足数，未知何处答穹旻。
烟波涉历指家林，欲到家林惧却深。得信慈亲疴瘵减，当时宽勉采兰心。
春霖催得锁烟浓，竹院莎斋径小通。谁爱落花风味处，莫愁门巷衬残红。
如峰形状在西郊，未见从龙上泬寥。多谢好风吹起后，化为甘雨济田苗。
永巷苔深户半开，床头书剑积尘埃。最怜小槛疏篁晩，幽鸟双双何处来。
红花颜色掩千花，任是猩猩血未加。染出轻罗莫相贵，古人崇俭诫奢华。
五更初起扫松堂，瞑目先焚一炷香。念彻莲经谁得见，千峰岩外晓苍苍。
信步腾腾野岸边，离家都为利名牵。疏林一路斜阳里，飒飒西风满耳蝉。
溪上高眠与鹤闲，开樽留我待柴关。园林月白秋霖歇，一夜泉声似故山。
睡觉花阴芳草软，不知明月出墙东。杯盘狼藉人何处，聚散空惊似梦中。
烟霞聚散通三岛，星斗分明在一壶。笑说余杭沽酒去，蔡家重要会麻姑。
落絮飞花日又西，踏青无侣草萋萋。交亲书断竟不到，忍听黄昏杜宇啼。
水乡明月上晴空，汀岛香生杜若风。不是当年独醒客，且沽村酒待渔翁。
月冷莎庭夜已深，百虫声外有清音。诗情正苦无眠处，愧尔堦前相伴吟。
宦途憔悴雪生头，家计相牵未得休。红寥白苹消息断，旧溪烟月负渔舟。
沈沈石室疏钟后，寂寂莎池片月明。多少学徒求妙法，要于言下悟无生。
坛畔归云冷湿襟，拂苔移石坐花阴。偶然醒得庄周梦，始觉玄门兴味深。
风狂雨暗舟人惧，自委神明志不邪。投得苇湾波浪息，岸头烟火近人家。
江岛穷秋木叶稀，月高何处捣寒衣。苦嗟不见登龙客，此夜悠悠一梦飞。
星河耿耿正新秋，丝竹千家列彩楼。可惜穿针方有兴，纤纤初月苦难留。
瓮中竹叶今朝熟，鉴里桃花昨日开。为报广寒攀桂客，莫辞相访共衔杯。
陇头休听月明中，妙竹嘉音际会逢。见尔樽前吹一首，令人重忆许云封。
解珮当时在洛滨，悠悠疑是梦中身。自从物外无消息，花谢莺啼近十春。
启鉴悠悠两鬓苍，病来心绪易凄凉。知音不到吟还懒，鏁印开帘又夕阳。
追感古今情不已，竹轩闲取史书看。欲亲往哲无因见，空树临风襟袖寒。
浔阳物景真难及，练泻澄江最好看。曾上虚楼吟倚槛，五峰擎雪照人寒。
园林春媚千花发，烂熳如将画障看。惟爱松筠多冷淡，青青偏称雪霜寒。
知君百里鸣琴处，公退千山尽日看。政化有同风偃草，更将余力拯孤寒。
昔岁寻芳忻得侣，江堤物景尽情看。就中吟恋垂杨下，撼起啼莺晚吹寒。
比寻禅客叩禅机，澄却心如月在池。松下偶然醒一梦，却成无语问吾师。
苇岸风高宿雁惊，维舟特地起乡情。渔儿隔水吹横笛，半夜空江月正明。
偶向芦花深处行，溪光山色晚来晴。渔家开户相迎接，稚子争窥犬吠声。
雪鬓衰髯白布袍，笑携頳鲤换村醪。殷勤留我宿溪上，钓艇归来明月高。
砧杵谁家夜捣衣，金风淅淅露微微。月中独坐不成寐，旧业经年未得归。
王孙昔日甚相亲，共赏西园正媚春。醉卧如茵芳草上，觉来花月影笼身。
烟铺芳草正绵绵，藉草传杯似列仙。暂辍笙歌且联句，含毫花下破香笺。
南陌风和舞蝶狂，惜春公子恋斜阳。高歌饮罢将回辔，衣上花兼百草香。
春郊饮散暮烟收，却引丝簧上翠楼。红袖歌长金斝乱，银蟾飞出海东头。
昔年常接五陵狂，洪饮花间数十场。别后或惊如梦觉，音尘难问水茫茫。
池塘多谢久淹留，长得霜翎放自由。好去蒹葭深处宿，月明应认旧江秋。
往哲搜罗妙入神，隋珠和璧未为珍。而今所得惭难继，谬向平生著苦辛。
成僻成魔二雅中，每逢知己是亨通。言之无罪终难厌，欲把风骚继古风。
幽人春望本多情，况是花繁月正明。竟夕无言亦无寐，绕堦芳草影随行。
闻君孤櫂泛荆谿，陇首云随别恨飞。杜牧旧居凭买取，他年藜杖愿同归。
我多吏事君多病，寂绝过从又几旬。前日龙山烟景好，风前落帽是何人。
衡门寂寂逢迎少，不见仙郎向五旬。莫问龙山前日事，菊花开却为闲人。
一宿秋风未觉凉，数声宫漏日犹长。林泉无计消残暑，虚向华池费稻粱。
从来未面李先生，借我西窗卧月明。二十三家同愿识，素骡何日暂还城。
把酒凭君唱柳枝，也从丝管递相随。逢春只合朝朝醉，记取秋风落叶时。
南园日暮起春风，吹散杨花雪满空。不惜杨花飞也得，愁君老尽脸边红。
陌上朱门柳映花，帘钩半卷绿阴斜。凭郎暂驻青骢马，此是钱塘小小家。
夹岸朱栏柳映楼，绿波平幔带花流。歌声不出长条密，忽地风回见彩舟。
老大逢春总恨春，绿杨阴里最愁人。旧游一别无因见，嫩叶如眉处处新。
蒙蒙堤畔柳含烟，疑是阳和二月天。醉里不知时节改，漫随儿女打秋千。
水阁春来乍减寒，晓妆初罢倚栏干。长条乱拂春波动，不许佳人照影看。
柳岸烟昏醉里归，不知深处有芳菲。重来已见花飘尽，唯有黄莺啭树飞。
此去仙源不是遥，垂杨深处有朱桥。共君同过朱桥去，索映垂杨听洞箫。
暂别扬州十度春，不知光景属何人。一帆归客千条柳，肠断东风杨子津。
仙乐春来按舞腰，清声偏似傍娇饶。应缘莺舌多情赖，长向双成说翠条。
凤笙临槛不能吹，舞袖当筵亦自疑。唯有美人多意绪，解依芳态画双眉。
纶闱放逐知何道，桂苑风流且暂归。莫问升迁桥上客，身谋疏拙旧心违。
牧叟邹生笑语同，莫嗟江上听秋风。君看逐客思乡处，犹在图山更向东。
传神踪迹本来高，泽畔形容愧彩毫。京邑功臣多伫望，凌烟阁上莫辞劳。
暮春桥下手封书，寄向江南问越姑。不道诸郎少欢笑，经年相别忆侬无。
一幅轻绡寄海滨，越姑长感昔时恩。欲知别后情多少，点点凭君看泪痕。
瑶坛醮罢晚云开，羽客分飞俗士回。为报移文不须勒，未曾游处待重来。
远使程途未一分，离心常要醉醺醺。那堪彭泽门前立，黄菊萧疏不见君。
殿影高低云掩映，松阴缭绕步徘徊。从今莫厌簪裾累，不是乘轺不得来。
怜君送我至南康，更忆梅花庾岭芳。多少仙山共游在，愿君百岁尚康强。
琼瑶一簇带花来，便𣃁苍苔手自栽。喜见唐昌旧颜色，为君判病酌金罍。
暑天频雨亦频晴，帘外闲云重复轻。珍重一壶酬绝唱，向风遥想醉吟声。